Txorierriko Institutuko ikasleak, errefuxiatu saha

Nekatuta zeudela topatu ditugu Itsaso Bilbao, Alazne Uribe, María Rodríguez, Iker Oar, Jon Martinez eta Peru Berazategi; abioitik atera berriak. Nekatuta, baina ezin ahaztuzko bidaia egin dutenen distira begietan zutela, hunkituta eta hainbat bizipen kontatzeko irrikan. Txorierriko Institutuko beste ikasle batzuekin errefuxiatu sahararren kanpamentuetan izan dira Aste Santuan, eskola bat berritzeko proiektuan parte hartzen. Zelan hegaldia? Aireportuetan-eta ordu asko eman ditugu. Loiutik Oraneko aireportura joan gara, eta handik Tindufeko kanpamenduetara. Eta bueltan, berriro... Hala ere, momenturik gogorrena materiala autobusetara sartu behar izan genuenean izan zen. Zergatik bat egin “Guztiak bat” proiektuarekin? Hamalau urte betetzen direnean, bertako neska-mutilak atzerrira joan behar dira, ikasketak osatu nahi badituzte. “Said Sgyer” eskolara eraman dugun materialari esker, hezkuntza-eskaintza eta ikastetxeko azpiegiturak hobetu egin dira, ikasleek bertan ikasten jarraitu ahal izateko. Sahararrek garrantzi handia ematen diote hezkuntzari eta euren helburua hau da: ahalik eta gazte gehienek hezkuntza jasotzea. Horrela, oinarri sendoa izango dute euren eskubideak lortzeko. Gaztetxoak pozik doaz eskolara, eurentzat aberasgarria eta ona dena badakitelako. Baina asko dira eta ezinezkoa da guztiak kontrolatzea. Batzuk ez dira klasera joaten animaliak-eta zaindu behar dituztelako. Ume guztiak eskolara joatea lortzeko zer egin zitekeen galdetu ziguten... Eskolaren berritze lanetan parte hartu duzue, zer egin da bertan? Ikasgelak margotu ditugu eta laborategia eta informatika-gela atondu eta materialez hornitu dira, besteak beste. Eguzki-panelak ere jarri dira, energia lortu ahal izateko. Merezi izan du? Baldintza txarrak izan ditugu lan egiteko orduan: eraikina hareazkoa da, eta pintatzen ari ginela zuloak agertzen ziren hormetan, eta berriro pintatu behar. Eta haizea bazebilen, area begietara sartzen zen... Bero itzela zegoen... Baina haiek oso pozik zeuden, eta momentu guztietan ematen zizkiguten eskerrak, guri begira... Azken egunean jai bat eta guzti egin zuten gure omenez... Ondorioz, gu ere pozik egon behar. Merezi izan du, bai! Zelan antolatu zineten bertan? Lau laguneko taldeak osatu genituen eta talde bakoitzak ostatu hartu zuen etxe banatan. Etxeak hareaz daude eginda, eta egoera horretan nola bizi daitekeen pentsatzen da hasiera batean. Baina etxera sartu eta oso erosoak direla konturatzen zara, ohitura hartzen duzu eta eurak ere gustura sentiarazten zaituzte... Asko dira etxean: aitita-amama, aita-ama, osaba-izebak, seme-alabak... Bazkaltzeko orduan nahiko estu sartzen ginen “haima”n... Baina oso garbiak dira; etxea oso garbi dute. Zer moduz konpontzen zineten hizkuntzarekin? Nagusiek ingelesez eta frantsesez egiten dute berba, eta ume gehienek badakite gaztelania udan Euskal Herrira eta Estatura etortzen direlako. Guk ere arabiera apur bat ikasi genuen. Eta basamortuko gogortasunarekin? Gogorra da hasieran, gure ohiturak eta bizi-baldintzak erabat ezberdinak direlako eurenekin alderatuta: beroa, haizea, lurrean egiten genuen lo, eskuz jaten genuen... Harea hanketatik kentzen ematen genuen egun osoa hasieran... Baina apurka-apurka moldatzen zara egoerara. Jateko orduan ere zalantzaren bat izan genuen, baina oso adeitsu direnez, platerera ateratzen zuten guztia jan behar. Tristatu eta kezkatu egiten ziren, osterantzean. Turismo apur bat ere egin duzue... Bai, dunak ikusi ditugu, parlamentua, merkatua, emakumeen eskola, museo militarra... Zer da gehien gustatu zaizuena? Bertako jendea ezagutzea, gehienbat. Eta horrezaz gainera, dunak eta museo militarra... AFAPREDESA Saharako preso eta desagertuen aldeko elkarteak hitzaldia eman ziguten euren egoerari buruz. Oso inportantzia handia ematen diote bertan gertatzen dena guk jakiteari. Saharako presidentearekin egotekoak zineten... Bai, baina azkenean ez zen posible izan. Parlamentuko presidente eta parlamentariekin, ostera, izan ginen. Hauek ere Sahara herriaren egoera jakinarazi ziguten, eta arazoa nola konpon daitekeen galdetu. Krisiari buruzko galderak ere egin zizkiguten. Ospitalera egindako bisitaldiak hunkitu zintuzten bereziki... Laguntza leku guztietan behar badute ere, ospitalean dagoen egoera benetan oso larria da: jendea pasilloetan dago eserita, seruma jarrita dutela; lurrean harea dago; euli asko... Mediku euskaldun birekin egoteko aukera izan genuen. Ebakuntza egin zioten lagun bati eta nahiko ondo atera zela esan ziguten. Egoera hain txarto dagoela kontuan hartuta, gauzak ondo atera ohi dira ia beti... Euren egoera ezagutzen zenuten aurretik? Zerbait genuen entzuna, baina bertara joan arte ez zara benetan ohartzen. Kontatzen dizutenak ez du zerikusirik errealitatearekin; bizi behar da. Alde handia dago gure eta euren munduaren artean, baina oso pozik bizi dira dutenarekin; ez dute irribarrea inoiz galtzen... Eta duten guztia ematen dizute... Are gehiago, etxe batean gailetak eta guzti atera zizkiguten, eta hori ez da etxean normalean duten artikulua, dirurik ez dutelako erosteko. Argi zegoen gugatik erosi zituztela; umeei emateko esan genien guk... Zerk harritu zaituzte gehien? Hain denbora gutxian gure artean sortutako harremana. Lau egun pasa ostean etxean bezala geunden. Harrituta utzi gintuen hain gauza gutxi dutela hain zoriontsuak izateak. Sahara bezalako herri bat ezagutu ostean gure bizi-maila eztabaidan jarri behar dela esaten da, baina gutariko batzuek hausnarketa hau egin dugu: “sahararrak gu bezala bizi izatea nahi dugu”. Horretarako, ahal beste laguntza emateko prest gaude, baita bertara bueltatzeko ere. Hezkuntza-proiektua “Guztiak bat” Nuyum Sopelako Gobernuz Kanpoko Erakundeak martxan jarritako proiektua da, eta Tindufen dauden errefuxiatu sahararren kanpamentuetako eskola batean iaz burututako beste egitasmo bati eman dio jarraipena. Txorierriko Institutuak eta Laudioko ikastolak bat egin dute ekimenarekin. “Guztiak bat” proiektuari esker “Said Sgyer” bigarren hezkuntzako eskolaren hezkuntza-eskaintza hobetu da. Besteak beste, berrikuntza hauek egin dira han: informatika gela eta natura-zientzien laborategia sortu, eguzki-plakak jarri, eskolako azpiegiturak konpondu eta margotu, eta hezkuntza-eskaintza handitu. “Said Sgyer” eskola Daora herrian dago, El Aaiun probintzian; eta bertan 500 ume saharar inguruk ikasten dute. Hamalau urte betetzen dituztenean, neska-mutilak kanpora –Kuba, Argelia, Libia...- atera behar dira ikasketak jarraitzeko. Aurten bigarren hezkuntzako eskola hasi da ematen “Said Sgyer” ikastetxean, ikasleak atzerrira joan behar ez izateko. Nuyum elkartea Txorierriko Institutuko ikasleekin jarri zen kontaktuan joan den urtean, proiektuaren zehetasunak eman eta bertako ikasleen egoera azaltzeko. Txorierriko gazteek ez zuten zalantzarik izan eta aho batez onartu zuten proiektuan parte hartzea. Aurreikusiaren arabera, egitasmoak 47.200 euro inguruko aurrekontua beharko zuen, eta ikasleak buru-belarri hasi ziren diru-laguntza lortzeko gutunak prestatzen, hara eta hona deika... Hainbat ate jo ondoren, erakundeak ere proiektuan inplikatu eta 9.460 euro batzea lortu zuten: Derioko Udalak 5.005 euro jarri du egitasmorako; 2.305 euro, Sondikako Udalak; 1.800 euro, Larrabetzuko Udalak; eta 350 euro, La Caixak. Batutako dirua material hau erosteko erabili da: ordenagailuak, eguzki-plakak eta horiek jartzeko euskarriak, kanioi bat, laborategiko materiala, eta brotxak eta pintatzeko materiala, beste batzuen artean. Hala ere, hau gazteek aurrera eramandako iniziatiba bakarra ez dela izan aipatu beharra dago. Horrela, Agenda 21 egitasmoaren arduradunekin batera, testu-liburuak, ipuinak, nobelak, koadernoak, jolasak... bildu zituzten kanpamentuetara agintzeko, eta Gabonen ostean janari bilketa ere egin zuten. Era berean, hainbat ekimen prestatu dituzte bidaia ordaindu ahal izateko: kamisetak, otzarak zozketatu... Izan ere, hegazkin-txartelak 600 euro inguru balio izan du, eta horrezaz gainera, ikasle bakoitzak egunean bost euro ordaindu die ostatu hartu duen etxekoei. Harri-koskorra, basamortuan Batxilergoko lehenengo eta bigarren kurtsoetako 27 ikasle eta institutuko hiru irakasle Aste Santuko oporraldian abiatu dira basamortura, Argeliara. Hegalaldia Laudioko ikastolako ikasle-irakasleekin, Nuyum elkarteko ordezkariekin eta Euskal Herriko Gazteriaren Kontseiluko gazteekin egin dute. “Said Sgyer” ikastetxea berritzeko materiala hegazkinean eraman dute eta kanpamentuetaraino konboiez garraiatu dute. Ikasleak lau lagunek osatutako taldeetan banatu dira eta talde bakoitza familia saharar baten etxean hartu du ostatu. Ikasleek poltsa bina eraman dute bidaiara: bata, euren gauzekin; eta bestea, etxean uzteko artikuluz beteta: janaria, higiene-produktuak, botikina, arropa... Basamortuan astebete eman dute, eta oso parte-hartze aktiboa izan dute eskolaren berritze lanetan. Eskolako gelak pintatu egin dituzte eta informatika gela eta laborategia atontzen lagundu dute. Turismoa egiteko astia ere eduki dute eta hainbat leku esanguratsu bisitatu dute: Parlamentua, Olof Palme emakumeen eskola, Saharako gazteen egoitza, irrati-telebista, ezinduen eskola, Rabuniko ospitalea eta dunak, batzuk aipatzearren. Baina, batez ere, bertako jendea, horien ohiturak, kezkak eta itxaropenak, herri sahararraren historia... ezagutzeko aukera ahaztezina izan dute. Solidaritatezko bidaia honek helburu bikoitza izan du: alde batetik, errefuxiatu sahararren hezkuntza-baldintzak hobetzeko ekarpena egin; eta bestetik, ikasleek beste errealitate bat ezagutu eta horren gainean hausnarketa egitea. Elkartasun-bidaia izan da, kulturarekiko errespetutik egin dutena, hegazkina hartu baino lehen adierazi ziguten legez, “egoera horretan 30 urte baino gehiagotan bizi diren pertsonengandik badugulako zer ikasi”. Txorierriko Institutuko gazteek harri-koskorra eraman dute basamortura; Argeliako basamortuan oso garrantzitsua izan den harri-koskorra, hain zuzen ere. Sahararrengandik ikasitakoa ere balio handikoa izan da eurentzat.


EAEko hauteskundeak direla eta Kanpomartxoren data aldatu du Berbotsek

Euskadiko Autonomia Erkidegoko hauteskundeek eragina nabarmena izango dute aurrerantzean, batez ere Erandion. Izan ere, bozketak direla-eta Berbots Erandion Euskaraz taldeak Kanpomartxo ekitaldiaren data aldatu behar izan du. Kanpomartxo Berbotsek urtero antolatzen duen jai herrikoia da. Antolatzaileen aburuz, "egun bateko erromerian Erandioko talde asko batzen gara, giro euskaldunean, batez ere ondo pasatzeko". Aurtengo edizioa apirilaren 24an ospatuko dute Erandio Goikoan. (Argazkian, iazko edizioko irudi bat, Lutxanan).


"Eztabaida handi bat sustatu behar da nekazaritzaz"

Nekazaritzaren inguruko kezkak herritar denei eragin behar diela uste du Brochek, eta familia nekazaritza eredu onena dela dio: "Garapen iraunkorra eskaintzeko modu bakarra da".


Floreagan eraikiko dituzten babestutako 30 etxebizitzen lanen lehiaketa martxan da

Floreagako babestutako etxebizitzak kokatuko diren gunea. (Azkoitiko Udala)

Floreagan eraikiko dituzten babestutako 30 etxebizitzen lanen lehiaketa publikoa martxan dela aurreratu du gaur Azkoitiko Udalak. Eusko Jaurlaritzaren mendeko Visesa baltzu publikoak 3.772.055,73 euroko aurrekontua izango duen lizitazio kontratua prest du eta, Udalaren arabera, urriaren 24ko Euskal Herriko Agintaritzaren Aldizkarian argitaratuko dute lehiaketa publikoaren iragarkia. Lanen exekuzio epea 26 hilabetekoa izango da.

Bi etxe bloke eraikiko ditu Visesak Azkoitiko Helduen Eskola Publiko ohia zegoen orubean, Tecla gunean, bata babes ofizialeko 16 etxebizitzarekin eta bestea alokairu sozialeko 14 etxebizitzarekin. Babes ofizialeko 16 etxebizitzen zozketa maiatzaren 4ean egin zuten. Orain dela urtebete jakinarazi zuten Eusko Jaurlaritzak etxebizitza horiek eraikitzeko tramiteak martxan jarri zituela.

“Azkoitiko Udalak eta Eusko Jaurlaritzaren Etxebizitza sailak 2007an sinatu zuten Floreagan babestutako etxeak egiteko akordioa. Alabaina, urte guzti hauetan ez da aurrerapausorik eman orain arte”, azaldu du udalak lanen lizitazioaren berri emateko zabaldu duen oharrean.


'Publikoari gorroto' antzezlanak irabazi du Donostia Antzerki Saria

Huts Teatro konpainiaren 'Publikoari gorroto' antzerki lanak irabazi du XIII. Donostia Antzerki Saria. Saria emateko ekitaldia Antzerkiaren Nazioarteko Egunean egingo da, martxoaren 27an, 20:00etan, Viktoria Eugenia antzokian.

Xabier Mendiguren Elizegik 1985ean idatzi zuen testua, eta Huts Teatrok oholtzaratu du azken hilabeteetan. Donostia Antzerki Saria ematen duen epaimahaiak —Donostiako Udaleko Euskara Zerbitzuak eta Donostia Kulturak antolatu dute sariketa— antzezlan ezohiko bezain ausart bati eman dio saria, antzerkiari buruzko hausnarketa baita antzezlanaren funtsa. Epaimahaiaren esanetan, "antzerkiaren gaineko hainbat kontu aztertzen ditu, besteak beste, ikuslearen eta aktorearen rolen analisia eta antzerkiak gizartean duen zeregina". Epaimahaiak hitz bat erabili du antzezlana definitzeko: "probokatzailea". Ander Lipus aktorearen lana nabermendu du, "bufoi ezinhobea baita". Manex Fuchs da obraren zuzendaria.

Huts Teatrok 10.000 euro eta Jose Luis Zumetaren margolan bat jasoko du. 8.000 euro orain eskuratuko ditu, eta gainerako 2.000 euroak jasotzeko, 2015. urtea bukatu aurretik euskarazko antzerki lan berri bat eskaini beharko du Donostian.


Urtuta gelditu dira arauak

Jean-Pierre Drucker luxenburgotarrak irabazi du Vueltako hamaseigarren etapa, bezperan arauzko denboraz kanpo helmugaratu ondoren.


“Erabakiak hartu egin behar dira eta horrela hartu dira”

Egindako lanarekin aseta?

Bai, emankorra izan da. Baina ibilia luzea da, ez da alkatetza bakarrik: 2002. urtearen amaieran hasi nintzen udaletxean lanean, euskarari lotutako gaien inguruan laguntzen; hurrengo pausoa, hirigintza. Eta, euskara, noski; lehenengo alkateorde ere izan nintzen eta hor hasi nintzen udalean ordu piloa sartzen, buru belarri. Honi erantzuteko beste biderik ez dago; oposizioan ere egon ginen, eta orduan ere asko ikasi genuen. Ezinbestean, pertsona eta egoera guztietatik ikasten duzu. Eta ez da erretorikoa esaten dudana, hala da. Oposizioan egoteak balio izan zigun arnasa hartu eta herriarentzat zer nahi genuen hausnartzeko. Bihar [gaurko plenoan] egongo den talde guztia hausnarketa hartan zegoen. Egia da ni ari naizela tira egiten talde bati, baina talde batek erditu du hemen egin den guztia. Asteburu osoak eman ditugu hau lantzen, baita ere alkatetza hartu genuenetik. Alde horretatik oso oso emankorra izan da. Baita ere emaitzetan. Jendeak ondo hartu du egin duguna eta babesa eman digu. Saiatu gara antolaketa berri bat ezartzen udalean. Batez ere, langileen ongizateari begira. Iruditzen zait orain 40 urteko estrukturek ez dutela balio gaur egunerako, edozein enpresatan eta baita ere administrazioan. Ezinbesteko da helburuka lan egitea. Eta horrek abiadura esan nahi du, zorroztasuna, efizientzia… eta hemen ongarri ona dago, hau da, langile onak daude. Baina tira egitea tokatzen zaizunean guzti hau mugitzea esan nahi du eta horrek denbora behar du. Nik uste dut Beasain hobe bat dagoela baina asko gelditzen da egiteko.

Arantzarik gelditu zaizu?

Hutsunea sentituko dut, esandako guztiagatik. Pentsa, ohiturak hala ikasi genituen: goizeko zazpietan udalera eta askotan etxera, gaueko bederatziak pasata. Dena uzten duzu sinisten duzulako horrela egin behar dela. Talde baten parte ere izan naiz eta hemendik aurrera, egunerokoan behintzat, ez naiz talde horren parte izango. Arantza baino, pertsona bezala gelditzen zaizun hutsunea. Baina penarik ez. Datorrenak ere egingo ditu hamaika gauza eta helburuak garbi ditugu, pertsonen eta herriaren garapen fisikoan. Pausoak emateko daude, noski, baina bide onean goaz eta herri txukun bat dugu.

Alkatetza aldatzeko une egokia orain da?

Zerrenda batzuetan sartzen zaituztenean hamaika aldagai daude eraman zaitzaketena jarraitzera zure postuan edo beste salto bat ematera. Niri saltoa ematea proposatu zidaten, beste ardura batzuk hartzekoa. Baina proposatu zidatenerako gu aurrekontuak lantzen hasita geunden. Guretzako ekainean hasten da aurrekontuak lantzen hasteko unea, baina hori ez da ikusten. Urrian utziko banu ez dakit zer gertatuko zen. Seguru aski, ezer ez, baino iruditzen zitzaidan lan hori bukatu behar zela. Hala planteatu genuen alderdian eta inongo arazorik ez zen jarri, ondo ikusi zen. Azaroan aurkako botorik jaso gabe aurrekontuak ateratzeak ematen dizun pozaren ondoren orain dator naturaltasun osoz uztea. Gainera, Legebiltzarra oraindik eratzen eta hasten ari den bitartean hemengo lanak dedikazio osoz eta taxuz egiteko aukera izan dut. Ez dakit une egokirik inoiz badagoen baina erabakiak hartu egin behar dira eta horrela hartu dira, bere aldeko eta aurkako kontuekin. Aurrekontuez gain bizi dugun egoera berezi eta mingarri hau uste dut arrazoi nahikoa izan daitekeela aurrera pausoa edo atzera pausoa emateko. Koronabirusak herrietan sortu duenak beste arantza bat uzten dizu. Herriok ere ezer askorik ezin dugu egin halako katastrofe bat gertatzen denean baina egoera ez da erreza. Ikusi besterik ez dago langabeziak hartu duen bilakaera, ostalaritza ere sufritzen ari da, beste jende pilo bat ere sufritzen ari da… ez dira momentu gozoak.

Herritarrek aldaketarik nabarituko dute Leire Artolaren eta zure artean?

Hori Leirek erantzun beharko luke. Nik uste dut hemen talde proiektu bat dagoela, ez Aitorren edo Leireren proiektu bat. Alderdi batean pean sortutako proiektu bat dago, Beasain 2030. Haren haria jarraituko da. Legegintzaldi plana ere hor dago. Nik pertsonalki zalantzarik ez dut aldaketa handirik ez dela egongo, enpresetan eskatzen den zuhurtziarekin eta zorroztasunarekin egin ditugulako lanak eta ez Aitor badoa eta Leire dator. Askoz ere pentsaera zabalagoko molde baten barruan dagoen proiektua da. Noski, bakoitzak bere ukitua emango dio, baina ildoa markatuta dago. Estiloan aldaketa egongo da, seguru, baina hortik haratago aldaketa handirik ez dut uste egongo denik.

Esan duzu Beasain hobea dagoela.

Beasain garbiagoa bat, irisgarriago bat…

Zein da uzten duzun ondarea?

Batez ere, pertsonak eta elkarteak. Elkarteek duten bizitasuna. Gure lanetako bat izan da elkartegintza hori mantendu, indartu, goxatu eta babestea. Herriak duen ondarea hori da. Eta hor, dudarik gabe esaten dut, hobekuntza bat egon dela. Guk hartu genuenerako saltoa emana zegoen, EH Bilduk tokatzen zen saltoa eman zuen. Baina esponentzialki egin du gora, sartu ditugu agente pilo bat. Egin ditugun proiektu askok pertsonak dituzte atzean eta pertsona bakoitzaren atzean aberastasun bat dago. Eta gu hor ibili gara, aberastasun hori elikatzen.

Herritarren berotasuna sentitu duzu ala alkatearen bulegoa urruti dago?

Maitatua sentitu naiz eta herritarrei eskertu beharra diet. Saiatu naiz herritarrek zituzten buruhausteak konpontzen edo ahal zena egiten. Baina gertatzen dena zera da: alkatea ikusten dela toki guztietan hala eskatzen delako, baina atzean talde oso bat dago. Gu hamar gara eta atzean alderi oso bat dugu. Xabik [Matarranz], Elenak [Ruiz], Edortak [Diaz del Rio], Encarnik [Arrieta]… norberak bere lanak egiten ditu. Ez da pertsona bat. Gobernu taldea saiatu da ekintza guztietan egoten eta elkarteekin harremanak saretzen. Talde izan gara, eta taldea hor egon da. Gu, eta Leire zer esanik ez, oso kontziente gara taldea ezinbestekoa dela. Gaur egun ezin da pertsona bat etorri eta agintzen haste hori, edozein enpresatan. Politikan ere alperrik da. Inertziak gehiago ikusten dituzu behetik gora goitik behera baino.

Hauteskunde garaian Goierriko Hitzari eskainitako elkarrizketan legebiltzarkide eta alkate lanak uztartzeko ideia ez zenuen baztertu baina azkenean ez duzu egingo. Zergatik?

Lan kargagatik. Legez, alkatetza eta legebiltzarkide lana bateragarriak dira. Baditugu hemen ondoko herrietan adibideak. Baina nik udalerako konpromisoa ulertzen dudan moduan ezinezkoa da. Eusko Legebiltzarra beste mundu bat da. Gainera, Gipuzkoako alderdiko burukide izateak ere lana suposatzen du. Udalak eta herritarrek beste konpromiso bat eskatzen dutela uste dut eta ni neroni ez naiz kapaz ikusten. Legeak onartuko du, baina honi ezin diozu bizkarra eman eta delegatu eta delegatu ibili.

Gustatuko litzaizuke noizbait berriz ere alkate izatea?

Ez, etapak dira eta nirea pasa da. Nire helburua inoiz ez da izan alkate edo legebiltzarkide izatea. Jende berriak eman behar dio haizea honi, sanoa da hori. Politikari batzuk ikusten ditut legegintzaldia joan eta legegintzaldia etorri beren karguetan eta nik ez dut partekatzen. Nik, zorionez, nire lana dut hemendik kanpo eta bertara itzuliko naiz. Gainera, herriari zerbitzu bat eman behar diozu eta guk ematen dugun bezala hau ez da urte askoan horrela egotekoa, gogorra da.

Beasaingo EAJrekin eta udal gobernuarekin harremanetan jarraituko duzu?

Herritar bat gehiago izango naiz, noski. Baina harremana eta kanpo ikuspegitik laguntzeko prestutasuna, erabatekoa. Gainera, gauza batzuetan kanpoko ikuspegi horretatik laguntzeko aukera gehiago izaten dira. Gertu izango naute.

Politika orokorrera egingo duzu saltoa. Espero zenuen?

Ezta alkatetza ere. Herrigintzan hasten zarenean lanean eta alderdiak proposatzen dizunean gauza hauek iristen dira espero ez duzunean, helburutzat hartzen ez duzunean. Zorionez nik nire lanpostua dut eta ez dut inolako beharrik. Sinisten dudalako sartu nintzen halako saltsetan. Nire eskuetan dagoena eman dut eta ematen jarraituko dut, ahal dudan tokian aportatzen. Ikusten badut ezin dudala eta ez nauela asetzen utzi egingo dut.

Nola hartzen duzu erronka berri hau?

Ikuskizun. Pisu gehiago du udaletxea uzteak beste honi heltzea baino, gaur gaurkoz.

Zein ardura izango dituzu?

Euskara, kultura eta kirolaren inguruko eta industria batzordeetan, berrikuntzaren inguruan. Ez dakit nire perfilak diren baina ingeniaria naizenez… Gustuko ditut arlo horiek eta euskararen, kulturaren eta kirolaren inguruan mugitu naiz aisialdi garaian. Udalean jasotzen duzu eskarmentua legebiltzarrean baliagarri izatea nahi dute.

Legebiltzarrean bidea egitea gustatuko litzaizuke edo lau urtetarako proiektua besterik ez da?

Orain hau tokatu da eta ez dut begiratzen hurrengoa zer izango den. Oraindik ezagutzen ari naiz eta ez dakit zer puntura arte aportatzerik izango dudan. Hori izango da klabea. Zuk zure burua ikusten baduzu kapaz zarela zure lanagatik, zure ezagutzagatik, zure dena-delakoagatik… aportatzeko eta proposatzen badidate jarraitzeko bada, ondo. Eta bestela, nire lanera.

Gipuzkoa Buru Batzarreko burukide ere hautatu zaituzte duela hilabete. Alderdi barruan geroz eta pisu gehiago duzu.

Pisua baino gehiago edadea daukagu guk. Hemezortzi urte herritarrengandik gertuen dagoen erakundean lan egiteak ikuspegi bat, ezagutza bat… ematen dizu. Legebiltzarrean edo alderdian eskarmentu horrekin zerbait aportatu dezakedala iruditu zaie. Pentsatzen dut dena lotuta doala.

Burukide izateko izendapena gustura hartu zenuen?

Norbait zugan fijatzea eta poposatzea halako ardura bat hartzea gustora hartzen duzu. ‘Zerbait ongi egingo nian’, esaten duzu.


Bonolotoren osteguneko sarietako bat Zumaian balioztatu zen

Ostegun honetan ez zen lehen mailako saririk izan. Bai, ordea, bigarren mailakoa (asmatutako bost + osagarrizkoa). Maila honetako hiru txartel agertu ziren, eta horietako bat Martinez Kleiser kaleko loterien bulegoan balioztatu zen. Bi euro jokatu zituen txartelaren jabeak, eta ordainetan 49.665 euro jasoko ditu.


Milko Bjelica: "Erronka handia da Caja Laboral Baskonian fitxatu izana"


Azkoitiko Gerdauko langile baten kaleratzea salatu du ELAk

Gerdauren Azkoitiko enpresako langile baten kaleratzea "irmoki" salatu du ELAk. Sindikatuaren ordezkariak jakinarazi du enpresaren zuzendaritzak "datu faltsu eta iraingarrietan" oinarritu dituela kaleratzearen arrazoiak: "Langileari fabrikazioan gertatu zen aktas baten errua leporatu diote, eta, gainera, nahita eta intentzio txarrarekin egin zuela adierazi. Langileak ez zuen formaziorik jaso enpresan postu horretan lan egiteko, eta akatsaren erantzulea ezin da izan langilea. Langileak postuetan trebatzea enpresaren ardura da".

Gerdauk 400 langile inguru ditu, eta ELAk salatu du azken urtean 30 kaleratu dituztela. Horrez gain, lan baldintzak txartu eta soldatak jaitsi dituela ere gaineratu du, enpresaren etekinak handitzeko: "Kaleratze objektiboak eta diziplinarioak ari dira erabiltzen enpresa gutxinaka langilez hustutzeko. Multinazionalek eta sistema neoliberalak ahalbidetzen dituzten arau eta abantailetaz baliatzen ari dira, lanpostuak suntsituz, inongo konplexurik gabe".


EiTBk Bilboko Guggenheim Museoarekin duen hitzarmena berritu du

2002an Bilboko Guggenheim Museoarekin hartu zuen konpromisoari esker, Euskal Irrati Telebistak artea babesten jarraituko du.

Maite Iturbe EiTBren zuzendari nagusiak eta Juan Ignacio Vidarte Bilboko Guggenheim Museoko zuzendariak bi erakundeen arteko hitzarmena berritu dute astelehen honetan, urriaren 8an.

Euskal Irrati Telebista Bilboko Guggenheim Museoko kide korporatiboa da 2002az geroztik. Bost urtean behin bi erakundeek berritzen duten akordioari esker, EiTB Taldeko hedabideak artearen babesle dira eta Bilboko Museoaren jardunaren jarraipen informatibo handia egiten dute.

Aurrerantzean ere Guggenheim Museoaren ekimenen leiho eta bozgorailu izango da EiTB, komunikazio-zerbitzu publiko izaerari eta Gizarte Erantzukizun alorrean dituen konpromisoei jarraituz.


Zaborra dala eta

Lasai... Ez noia zintzilikarioak gora edo bosgarren kontenedorea behera hastera… Ez.

Zaborraren gestioaren eboluzioan bi edo hiru mailla beherago geldittu diazenetaz arituko naiz.

Alde batetik, %100 kontenedore berdean "birziklatzen" dutenak dittugu: lan asko dala zaborra banatzia, etxian lekurik ez dakela... Zaborra banatziak baiño lan gehixau emoten dotze honei ez birziklatzeko aitzakixak topatziak.

Badare beste batzuk kartoizko kaxak euren burua kontenedorera sartzeko gaittasuna daukela pentsatzen dabenak. Ba ez, ez dakate, normalian kontenedore urdiñaren onduan lagatako kartoi kaxak eurixak bigundu eta haixiak kalian zihar banatzen dittu. Hirugarrenak, edozein lekutan euren zaborra botatzen dabenak, desagertuko dan esperantziakin. Adibidiak? Futbitoko kamiseta berrixen plastikuak han geldittu zian frontoian edo Intxortako txabola barruko zikinkerixia edo kotxetik kamiño bazterrera botatako boteilla eta latak edo udaletxe azpixan pillatzen dian txutxien poltsak...

Bai, badare beste mordo bat: kotxeko olixuak errekara botatzen debenak, etxeko obretako eskonbruak edozein lekutan botatzen dittuenak, kartutxo azalak basuan lagatzen dittuenak… Espero dot azkenengo urtian birziklatze sistema ezberdiñen arteko eztabaidak baten batzuen kontzientziak astintzen laguntzia.

A! Bide batez… gora auto+auzo konpostatzea!


Odol ateratzeak egingo dituzte Legorretan eta Itsasondon gaur

Odol emaile direnek eta etorkizunean izateko prest diren guztiek hitzorduak dituzte Legorretan eta Itsasondon gaur. Legorretan , 10:00etatik 12:30era, eta, 17:00etatik 20:30era egin ahalko da Herri Antzokian eta aldez aurretik txanda eskatzea gomendatzen dute, 659 587 529ra Watsapetik idatzita. Itsasondon, berriz, 18:30etik 20:30era izango da udaletxean.


Menpekotasunen Euskadiko legeak ez ditu Estatuaren eskumenak urratzen

Epaia “albiste paregabea” dela adierazi du Eusko Jaularitzak, “are gehiago” Auzitegi Konstituzionalak “Gernikako Estatutuan jasotako eskumenak babestea ohikoa ez denean”.

Kalamu kontsumitzaile klubak arautzeko puntuei dagokionean, Adikzioak eta Drogazaletasuna Artatzeko Euskadiko legeak Estatuaren eskumenak urratzen ez dituela ebatzi du Auzitegi Konstituzionalak.

Kalamu klubak arautzeko Nafarroako legearen inguruan hartutako erabakia oso bestelakoa izan zen, abenduan bertan behera utzi baitzuen Auzitegi Konstituzionalak. Orduan, legez kanpoko droga zela argudiatu zuen Auzitegiak epaian, honenbestez, zigor arloko gai bat eta Estatuari dagokiola erantsi zuen.

Kalamu kontsumitzaileen klubak arautzeko EAEko arauaren 83. artikuluari helegitea aurkeztu zio Espainiako Gobernuak, farmazia produktuen legedian, zigor arloko araudian eta segurtasun publikoan Estatuko eskumenak urratzen zituela iritzita.

Konstituzionalak helegitea tramitera onartu zuenean, artikulua bertan behera utzi zuen, baina legearen gainerako artikuluek indarrean jarraitu zuten: besteak beste, futbol-zelaietan zein pilotalekuetan erretzeko eta alkohola saltzeko debekua eta baita zigarro elektronikoak toki berdinetan erabiltzea ere.

Auzitara eraman zuten artikuluak “kalamu kontsumitzaileen elkarteen” sorrera aurreikusten du. Instalazioetan kalamua kontsumitzea posible izango da, baina helduak bakarrik sartu ahal izango dira zehazteke dauden baldintza batzuk betez. Gainera, klub horiek “kalamu eta beste substantzia batzuen kontsumo arduratsua sustatuko dute”, testuaren arabera.

Aldeen argudioak aztertu ondoren, Mariano Rajoyren Gobernuak aurkeztutako helegitea atzera bota du Auzitegiak, artikulua Konstituzioaren barnean dagoelako

Jaurlaritzak dio albiste "bikaina" dela

Eusko Jaurlaritzak uste du epaia “albiste bikaina” dela. Horren ildotik, Gasteizko Gobernuak txalotu egin du Konstituzionalak “Gernikako Estatutuko eskuduntzak blindatzea”.

“Oraingoan arrazoia eman diete Espainiako Gobernuari helarazi genizkion argudioei”, gaineratu dute.


"Alkate izan nahi nuen berriro"

Jose Angel Zaldua (Orio, 1959) 2006.urtean egin zen EAJ-PNVko alderdikide. Zuzenbidean lizentziatua, Gipuzkoako Federazioen Elkartean urte askoan lan egin du Orioko alkateak. 2015ean hasi eta amaitzear den legealdiaren errepasoa egin du

KARKARArentzat.

Zure burua aurkeztu al zenuen berriz hautagai izateko? Jarraitu nahi al zenuen alkatetzan?

Bai, aurkezteko asmoa nuen. Uda aurretik, ikusi nuen beharrezkoa nuela beste legealdi bat lau urte hauetan martxan jarri ditugun proiektuei amaiera emateko. Baina asmoak asmo, familiarekin kontrastatu behar nuen erabakia. Familia ez zen ados agertu, ez baitzidaten apenas etxean ikusten.

Alderdiarekin hitz egin nuen; lehendabizi esan nien nire asmoa jarraitzea zela baina, senitartekoekin hitz egin ondoren, iritziz aldatu nuen. Alderdiari ez nion beste izenik eman, baina emaztea eta biok komentatu genuen, nire ondoren, alkategai onena Lourdes Salsamendi izango litzatekeela. Ondoren, Orioko batzarrak ere izen bera eman zuen, eta poza eman zidan hartu zuten erabakiak.

Zer nabarmenduko zenuke Udaleko azken legealdiaz?

Hasi ginenean, proiektu falta zegoen. Beraz, lehenik, zintzilik utzitako horiek bukatu behar genituen. Batzuk marroia deitzen zioten horri soluzioa ematen saiatu ginen, eta eman zaie. Behin horiei irtenbidea emanda, proiektu asko martxan jarri ditugu herrian. Hurrengo legealdia polita izango da, proiektu asko martxan utzi ditugulako.

Nola baloratuko zenuke EAJtik egin duzuen lana?

Oposizioak alderantzizkoa esan arren, lan bikaina egin dugula usten dut. Ikusi behar da nondik hasi ginen, eta noraino iritsi garen. Gauza gehiago dago egiteko, baina egin ditugunak nahiko indarrekoak eta ondo egindakoak izan direla iruditzen zait.

PSE-EEren botoarekin egin zinen alkate, baina agintaldian zehar, Ana Priede sozialistak askotan egin du bat EH Bildurekin eta Orainekin, zuri eta Udal Gobernuari, lan falta leporatuz.

Oposizioak hori esan behar du. Datu batzuk ipintzen ditut mahai gainean; Bulego Teknikoan jasotako datuen arabera, aurreko legealdian 26 Hirigintza Batzorde egin ziren; oraingoan 33 egin ditugu dagoeneko, eta legealdia ez da amaitu. Obrak eta Zerbitzuetako Batzordeari dagokionez, aurreko legealdian 28 egin ziren hiru urtetan eta gurean, oraingoz, 26. Horregatik esaten dizut, gauza bat esatea dela, baina zein datu eta fundamenturekin esaten da?

Zehazki, aurrekontuetan onartutako inbertsioak behar beste ez gauzatu izana leporatu izan dizuete. 2016 eta 2017 urteetan inbertsioek %57-58ko exekuzioa izan zuten.

Ez da baxua, horrek du tranpa. Urte berria hastean, lehenik aurrekontu bat onartu behar da, eta hori normalean martxoan izan ohi da. Aurrekontuetan partida desberdinak jasotzen dira, horietako bat, inbertsioena.

Inbertsio horiek ezin dira exekutatzen hasi aurrekontuak onartu arte; beraz, jadanik apirilean jartzen gara. Udako oporrak tarteko, abenduaren 31 arte denbora segituan pasatzen da. Exekuzioa urte horretan %58koa da, martxoan exekutatzen hasten garelako. Ordez, aurrekontuak martxoan onartuta, hurrengo urteko martxora arte kuantifikatzen badugu, inbertsio partidan zehazten denaren %95era egitera iritsi izan gara gehienetan.

Herritarrentzat eskuragarri daude datu horiek?

Bai. Urte batean exekutatu diren partidak eztabaidatzen dira hurrengo ekaineko udalbatzarrean. Beraz, herritarrek webgunean kontsultatu ditzakete ekainero egiten diren plenoetako aktak.

Zorrik ba al du Udalak?

Ez. Orioko Udala gaur egun zorrik ez duen gutxienetakoa da. Egia bada ere aurreko legealdian altxortegia murriztu zutela, oraingoan ez dago zorrik, eta altxortegia handitu egin dugu. Altxortegia da erabilgarria dagoen dirua eta epe laburrera ditugun aktibo finantzarioak. Diruzaintza on bat izateak kudeaketa ona eskatzen dugu, eta guk horretan lan txukuna egin dugu.

Udalean sartu eta berehala, soldata igo zenion zure buruari; gero, oposizioko alderdiek jaitsi egin zizuten. Zer iritzi duzu honen inguruan?

Nik ez nion igo nire buruari soldata. Legealdia hasita, ekainean ez nuen ezer kobratu. Soldata 2015eko uztailean ezarri zitzaidan, batzordeak, zinegotziak eta bestelako izendapenak egiten diren unean. Eta ordutik ez dut ukitu.

Eta zergatik esaten da hori? Aurreko alkatearen soldata berdina duzu?

Ez, 300 bat euro gehiago kobratzen nituen. Legearen gomendioa da Udalean dauden funtzionarioen artean gehiengoa kobratzen duenak adina kobratzea. Idazkariak irabazten du gehien, beraz, gomendioa da idazkariaren berdina kobratzea. Ni alkate izendatu nindutenean, Gipuzkoako Foru Aldundiak dekretu foral bat atera zuen, esanaz udal bakoitzeko biztanle kopuruaren arabera alkateak zenbat kobratu behar zuen. Niri jarri zidaten bertan ezarritakoa, ez euro bat gehiago, ez gutxiago.

Oposizioak onartu egin zuen soldata hori. Ondoren, jaisteko erabakia hartu zuten, niri eta beste bi zinegotziri.

Ez dut ulertzen soldata jaistearen arrazoia.

Izan daiteke zigorra, beraiek zazpi zinegotzi eta gu sei garelako. Hasieran onartutako soldata jaitsi zidaten, baita beste bi zinegotziri ere. Agian gorrotoa hitz potoloegia da, baina, nire ustez zigor modura egin zuten. Erregutu ere egin nien, nire soldata jaistea berdin zitzaidala, baina nire zinegotziei, mesedez, ez jaisteko.

Zenbatekoa da zure hilabeteko soldata?

Nire soldata orain 2.600 bat eurokoa da, garbia. Ni hemen ez nintzen diruagatik sartu, lehen baino gutxiago irabazten baitut. Orain, aurreko alkateak baino gutxiago kobratzen dut.

Zertan da EAJk azken kanpainan agindu zuen Arozena inguruko zentroa? Adinekoentzat eta gaixotasun paliatiboentzat aurreikusten zenutena?

Proiektu horri buruz Arozenako nagusiekin hitz egin zen, eta eurak Udalari lur horiek uzteko ados agertu ziren eremu hori proiektu horretara bideratzeko, lurrak Udalari dohainik utziz. Baina Orioko Udala Gipuzkoako Foru Aldundiarekin negoziaziotan hastean, Aldundiak atzera bota zuen, ez zuelako bideragarria ikusten.

Gertaera hori herritarrei komunikatu zitzaien?

Herritarrei ez dakit, oposizioari bai.

Arraunetxeko mantenuan 80.000 euro inguru urtero, eta kirol teknikari bat jornada osoan. Ez al da gastu gehiegi ematen zaion erabilerarako?

Udal teknikari hori funtzionarioa da. Bere plaza atera zuenean, ez nengoen ni. Niri zer iruditu edo beste bati, berdin dio, ezin dizkiogu langile bati bere eskubideak kendu. Gainera, kontutan eduki behar da, Arraunetxea ez ezik, kiroldegia, futbol eta sofbol zelaia eta pilotalekua ere ditugula Orion. Halaber, gaztediako teknikaria da. Usten dut herrian lan ona egin duela eta egiten ari dela.

Eta Arraunetxeko mantenurako 80.000 euroko urteroko gastua, ez al da gehiegitxo?

Egon gara Eusko Jaurlaritzarekin harremanetan, kostu horren zati bat bere gain hartu dezan. Baina Arraunetxeak, bere osotasunean teknifikazio zentro bat izatera heltzeko hainbat baldintza bete behar ditu, hala nola, lotarako eremu bat izan behar du. Eta, Arraunetxea, egunez funtzionatzen duen gune bat da. Hori eta beste arrazoi batzuk tarteko, Jaurlaritzak ez digu diruz lagundu.

Dena den, piraguismoko federazioak, surfekoak, eta turismo aktiborako enpresek beren kuota ordaintzen dute Arraunetxea erabiltzeagatik.

HIRIGINTZA

Herriko Plazan obra handia egingo da. Beharrezkoa al da herriarentzat?

Obra honen inportanteena ez da ikusten dena baizik lurrean azpitik doana. Orioko erdigunea degradatuta dago, ur fekalak eta euri-urak, denak, batera doaz, eta banaketa egin beharra dago. Alkate bati ez zaio gustatzen herrigune guztia altxa eta obra hori egitea: batzuek nahiago dute auditorio bat egitea, Arraunetxe bat... Egin beharra zegoela erabaki genuen. 2016an hasi ginen gai honekin.

Obra hau asko atzeratu izanaren errua Udal Gobernuarena izan dela dio oposizioak.

Oposizioak beti izan du obra honen egoeraren berri. Bi lan eskatzen ditu Herriko Plazako proiektuak: lur guztia altxatzea ur fekalak eta euri-urak banantzeko eta plaza oinezkoentzat egitea —Errustatik hasi eta Bordatxo atzealdera arte—. Azpiko hodien obra behin eginda, tapatu eta nola jarri pentsatu behar da.

Arazoa izan da obrak egiteko plazako eremu guztia itxi behar zela, eta herritar asko kexu ziren; guztia itxiz gero, herrira sartu eta irten Txankatik egin behako litzatekeela.

Zein da orduan irtenbidea?

Errustatik Bordatxorako bidea oinezkoentzat egin bitartean, moila ertzean oinezkoentzat eremu bat egin eta errepidea bi noranzkotan banatu nahi genuen.

Kontua da Eusko Jaurlaritzako Ekonomiaren Garapen eta Azpiegitura sailak zera dioela: moilako oinezko eremu hori jarriz gero, itsasontziek ainguratzeko lekua galtzen dutela. Usten genuen bi metroko oinezko eremu bat nahikoa izango zela, baina kasua aztertu dute eta zazpi metroko zabalerako bidea egin behar da. Beraz, ez da bideragarria oinezkoentzat eta autoentzat, bientzat, gune bat egitea moilan; plazaren beste aldean oinezkoentzako lanak egin bitartean.

Dagoeneko Eusko Jaurlaritzak onartu du herriko moilaren berriztatze proiektua. Pliegoak onartu eta obrak maiatzean hastea aurreikusten da, ezustekorik ez bada, eta sei hilabeteko obra izango da. Plazako obrak, berriz, hamar hilabeteko iraupena izango du. Bitarte horretan, plaza guztia itxiko da autoentzat, bai moila ingurua baita Aritzaga eta Herriko Plaza kaleak ere (Errustatik Bordatxora).

Zenbat fase ditu beraz proiektuak? Plaza guztia itxiko da?

Esan bezala, proiektu honek bi zati ditu: bat moilakoa, eta bestea, Errusta eta Bordatxo arteko peatonalizazioa. Azken honetarako EAjk 280.000 euroko diru-laguntza lortu zuen, baina laguntza hori ez galtzeko, 2018ko abenduaren 31 aurretik oineztatzeak amaituta egon behar zuen. Hau da, Orioko EAJk oposizioari proposatu zion moilako obra hasi bitartean, saneamendua eta peatonalizazioari ekitea, baina nahiago izan zuten laguntza hori galdu proiektuari argi berdea eman baino.

2018ko abenduak 31erako obrak bukatuta egon behar zuen diru-laguntza ez galtzeko eta hasi egin behar genuen. Ez dago egina oposizioa kontran atera zelako. 2017an esan genuenean onartu balute, jada egina egongo litzateke.

(...)

Gai hau estrategia bezala erabili dute hauteskundeei begira. Herritarren interesen gainetik berenak ipini dituzte. Orain zer gertatzen da? Maiatzean bi obrek bat egingo dutela, eta sarrera zein irteera txankatik egin beharko dela.

Dikerako, Kofradiarako eta Kosta tailer ingururako plana aurkeztu zuen oposizioak 2017ko azaroan Garate familia eta Kofradiko presidentearekin batera. EAJ falta zen aurkezpenean. Nolatan ez zuen Udal Gobernuak horren lidergoa eraman?

Oso erraza da, ez ginen egon plan hori ezinezkoa zelako. 33.400 metro koadroko proiektu bat, Dikeko eremuan, ez zen sartzen. Nola eramango dugu egin ezin den zerbaiten lidergoa?

Orain egitasmo hori onartu da, metro koadroak asko murriztuta.

Zein jarrera du oposizioak Udal Gobernuak proiektuak aurkezten dituenean? Negoziazioak errazten dituzte?

Negoziazioak ez dira errazak izan. Zaila izan da oso legealdia aurrera eramatea. Beti gogorarazi didate ez dudala gehiengo osoa.

Askotan EAJri kalte egitera joan dira eta esaten diet hori. Hasieran esaten nien, ari zarete aurreko alkateari ostikoz jotzen nire ipurdian, hau da, aurreko alkateak egindakoak niri leporatu izan dizkidate. Proiektu bakoitzaren onurak ikusi beharrean, edo herriaren intereserako izan zitekeen ala ez baloratu ordez, EAJ proiektu horrekin irabazten ala galtzen ateratzen zen izan dute irizpidetzat.

PSOEk alokairu sozialerako etxebizitzak egiteko proposamena aurkeztu zuen Udalbatzarrean, eta onartu egin zen; zuek, zergatik ez? Nola dago gaia gaur egun?

Ez genuen onartu, ez genuelako nahi Muntoko Udalaren partzelan soilik alokairu sozialerako etxebizitzak eraikitzea. Ghetto batean bihurtuko litzateke eremu hori, gizarte-bazterketan dauden kanpotarrak etorriko lirateke eta.

Sozialak ez ezik, Babes Ofizialekoak, tasatuak eta bestelako etxebizitzak ere egin beharko lirateke gure ustez, herritarrei lehentasuna emateko; horregatik eman genuen ezezkoa. Eusko Jaurlaritzarekin bilera bat egin genuen eta beraiek ere bat zetozen gure asmoarekin, hau da, etxebizitza mota desberdinak eraikitzeko planteamenduarekin.

Eta Anibarko Portuko etxebizitzen proiektua zertan da?

Bideratuta dago baina hitzarmena oraindik ez dago sinatuta. Eremu bat Garmendipe elkarteari utziko zaio, gainontzekoak gazteen emantzipazioa ahalbidetzeko etxeak izango dira.

Zenbat etxebizitza egingo dira orduan gazteentzat eta zenbat denboraz utziko zaizkie etxebizitza horiek?

Bost edo sei etxe joango dira bertan, eta gehienez bost urtez ahalko dute etxe horietan bizi. Eusko Jaurlaritzak markatzen du epea.

Noiz hasiko dira etxe horiek eraikitzen?

Lehen esan bezala, hitzarmena sinatzea falta da; behin akordioa itxita, berehala hasiko dira. Sei hilabete barru izatea aurreikusten dugu, gutxi gorabehera.

Datozen hamar urteetan, Orion zenbat etxebizitza berri egitea aurreikusten da? Non?

420 bat etxebizitza: 270 Dike eremuan, Abaromendin 36 inguru (libreak), eta besteak frontoi inguruan, Gozategi Frutadenda atzean dagoen orube edo solarrean, Arostegineko horretan, Leundanean, Mutiozabalen, Azkueren fabrikan, eta beste zenbait eremutan, oraindik zehaztu gabe daudenak.

TURISMOA ETA MERKATARITZA

Uda aurretik azterketak egin ziren kanpineko zuzendari eta turismo teknikari postuetarako; hautagai batek ere ez zuen gainditu proba; EH Bilduko Emeterio Iribarrek KARKARAri emandako elkarrizketan esan zuen ‘hautaketa prozesuan akatsak egin ziren, eta horiek, agerian utzi zuten Udal Gobernuaren eraginkortasun eza’.

Inork froga ez aprobatzea ez da Udal Gobernuaren errua. Azterketa hori Eusko Jaurlaritzako IVAPek prestatu zuen. Udal Gobernuan ezin du prozesuan egon, ez eta tribunalean. Hautaketa Prozesua kanpora atera genuen nahita. Prozesuan sartzeko baldintzak aho batez onartu genituen alderdi guztiok.

Zertan dira bi hautaketa prozesu horiek?

Hasi dira, idazkaria bajan egon da, eta orain eguneraketa lanetan dabil. Dena dela, esan behar dut postu publiko gehiago sortuko ditugula Udaleko sail desberdinetan, Gizarte Zerbitzuetan esaterako. Lehiaketa Publiko gehiago egingo dira, beraz.

EAJ-PNVrentzat, zein garrantzia du turismoak?

Orio kostako herria da: ibaia du, portua, hondartza... Turismo estrategia bat egiteko moduan gaude. Hala ere zaila da oreka aurkitzea, ez dugu nahi herritarrak inbadituta sentitzea.

Bueno, baina Urola Kostako herri guztiek dute Turismorako Plan Estrategikoa, eta tokikoa bermatzen da horietan. Oriok, ordea, ez du planik. Zergatik?

Aztertu dugu hori. Besteak beste plan hori egiteko kontratatu nahi dugu Turismo teknikari bat. Dena den, plan estrategiko bat egitearekin ez da nahikoa.Turismo teknikaria garrantzitsua izango da, beste herrietako turismo arduradunekin ekintza bateratuak egiteko adibidez. Baina herriko komertzioek eta ostalariek ere inplikatu egin behar dute.

Zergatik diozu hori?

Pilak jarri behar dituzte. Nik diskoteka eduki nuenean jende mordoxka ibiltzen zen, eta Udalak ez zuen ezer egiten; guk ekartzen genuen jendea. Orain ematen du taberna edo denda ireki eta mostradore atzean Udalak jarri behar duela. Batzuk zain daude Udalak zer egingo.

Arkupe elkarteak bisitariei zerbait eskaini behar die. Ondo dago aparkaleku beharra eta herriko bidea autoei irekita uztea eskatzea, baina eskaintzen duten zerbitzua hobetu behar dutela usten dut. Aparkalekua behar dugu, bidea irekita... konforme, baina zerbait gehiago ere bai jendea ekartzeko. Zentzu horretan autokritika egin beharko lukete.

Hautagai zinenean esan zenuen Orio hilda zegoela, ez zela herri dinamikoa.

Eta berdin jarraitzen du. Udalak ahaleginak egiten ditu, baina ikusten da ez zela nahikoa. Arkupek ekitaldi askotan hartzen du parte eta eskertzekoa da, borondate ona erakusten dute. Guk urtero elkarte horri baliabideak jartzen dizkiogu herria dinamizatzeko, baina ikusten da ez dela nahikoa.

Gaueko hamar t’erdietan ez etorri Oriora afaltzera, inon ez dizute eta ezer aterako. Gure garian gaueko hamabietan tabernara joanda ere, ez zinen jan gabe irteten, edozer prestatzen zizuten momentuan.

Done Jakue Interpretazio Zentroak benetan funtzionatzen al du? Hala bada, ez al litzateke zerbait desberdina egin behar Iturriaga eraikin horrekin? Etortzen diren erromesentzat ba al da ostataleku nahiko herrian?

Zentroak funtzionatzen du, erromesek Done Jakueko esku-orrian aurkitzen gaituzte, eta bertara joaten dira.

Iturriagako eraikinerako ideiak baditugu, baino ez dago ezer zehaztuta oraindik.

Eta erromesak Orion lo egitera geratzeko, zein neurri hartu dituzue?

Kanpinean eremu bat prestatu dugu erromesek bertan gaua pasa dezaten.

Baina horrekin ez da nahikoa, etortzen den erromes kopuruari erreparatuz gero.

Hori ez dagokio Udalari bakarrik. Eskaintza gehiago egongo balitz, noski alojamendu horiek beteko liratekeela. Baina iniziatiba pribatua falta da. Beste lekuetan negozio pribatuek irekitzen dituzte alojamendu turistikoak, ez Udalak.

Autokarabanen aparkamenduarekin iskanbila handia sortu zen iaz Abaromendin, bizilagunekin egindako bileran. Orain, Udalak hara bideratu ditu autokarabanak,

parkin egokitua egin ez arren. Nola dago gaia?

Autobidearen azpian jarri dute baina lehen berez Abaromendi atzealdean zen. Batzordean gure alderdiak bi eremu jarri zituen. Istilua egon zen bizilagunekin. Guk esan genuen hor edo Ortzaikan izan behar zuela. Baina Ortzaikan ere ez zuten nahi. Eusko Jaurlaritzako Portuetako zuzendaritzaren eremua da hori, ordea; beraz, ezezkoa eman ziguten.

Azkenean onartu genuen autobide azpian egitea, Emeterio Iribar kexatu egin zen, gertatutakoa azaldu zitzaion eta azkenean aho batez onartu da autopista behean egitea.

Tontortxikiko Tumuluak herritar askok ez dituzte ezagutzen, eta zonaldeko baliabide turistiko garrantzitsu bat da. Zergatik ez dira ezagutzera eman?

Agian ez da nahikoa egin, baina ez gara herri bakarra horrelako altxorra duena. Hau ezagutzen duen gehiengoa kanpotarra da. Herritar askok ez daki ezta non dauden.

Udalak ez du ordea promoziorik egin.

Udalak azken bi urtetan diru asko inbertitu du zona hori txukuntzen, eta interpretazio panelak jartzen. Askotan kanpoko lekuak askoz gehiago ezagutzen dira. Tibeteko monasterioa ezagutzen dugu, baina Aiako labaderoa ez.

EUSKARA

Euskaraldia. Zein balorazio egiten du EAJK? Eta zuk zerorrek? Zein rol hartu zenuen?

Ni ahobizi izan naiz. Euskaraldia hasi zenean Diputazioan elkartu ginen herrietako euskarako arduradunekin; Jabier Zabaleta euskara teknikariarekin joan nintzen. Hamaika pertsonako taldeak egin behar zirela esan zuten, eta Oriok erabaki zuen hamalaukoa egitea, trainerua bezala. Bilera hartan garrantzi handia ematen zieten belarriprest rolari.

Euskaraldiarekin Udalean eta kalean euskararen erabilera areagotu da?

Parte hartu dugunon artean bai, noski; baina, Euskaraldia bukatu denean uste dut berriz lehengora bueltatu garela.

Udalean euskaraz hitz egiten da guztiz? Entzuten al da pasiloetan gaztelerarik?

Erabat. Akaso gaztelerazko hitz gehien erabiltzen dituena, ni naiz, euskaldun zaharra naiz eta zenbait hitz eskapu egiten zaizkit. Hala ere, lau urte hauetan euskara teknikoa menderatzen ikasi dut. Lagungarria izan zait Udaleko lana.

DATOZEN HAUTESKUNDEEI BEGIRA

Lourdes Salsamendi izango da EAJ-PNVren hautagaia datozen hauteskundeetan. Nola ikusten duzu?

Hasieran esan bezala, iruditzen zait hautagai ona dela. Oso ona izango da, desira diot hauteskundeetan emaitza onak ateratzea, berak gobernatu eta duen guztia erakusteko.

Nik nire burua ikusten dut onena, baina nire ondoren, bera da nire ustez hautagai onena.

Datozen lau urteetan, Orioko EAJn jarraitzeko asmoa duzu? Edo politika uztekotan zara?

EAJko afiliatua izaten jarraituko dut, baina ez naiz aktiboki politikan jardungo; atsedena behar dut.

BALANTZE PERTSONALA

Orain dela lau urteko Jose Angel eta gaur egungoa, berdinak al dira?

Lau urte alperrik ez dira pasatzen. Alabak esan zidan ez naizela lehengoa. Ni umore oneko gizona naiz, arpa jotzailea. Baina berak azkenean oso serio ikusten ninduen, gehiegi. Andreak, semeak eta alabak esan zidaten nahiago dutela lehengo aita...

Dena den, lau urte hauetan alkate izateak gauza onak ere ekarri dizkit. Alkate izan ez banintz ez nuen ezagutu dudan jende asko ezagutzeko aukera izango.

Zertan asmatu duzu?

Asmatu, kudeaketan. Orioko herriarentzat lan eta proiektu egokiak aukeratzen jakin izan dut.

Eta huts egin?

Jendeak esaten dit erraztasuna daukadala harremanak egiteko. Udalean oposizioarekin ez dut hori lortu, eta autokritika moduan diot. Bidea aurkitu behar nuen berekin harremana sustatzeko, kudeatzeko. Ez dakit berek ere baduten bere partea baina... nik behintzat ez dut asmatu.

Orioko EAJk ba al du erreleboa emateko gazte jenderik?

Beti EAJri leporatu zaio jende helduegia duela bere lerroetan. Udaleko zinegotzi zaharrena EH Bildukoa da, gazteena, gure alderdikoa.

Gaztea politikatik aldenduta dago, alderdi guztietatik. Gazteak gauzak erraz izan ditu. Orain jubilatuak kalera ateratzen dira borrokatzera, eta gazterik ez dago manifestazio horietan, gehienak sofan eserita daude eta.

Bukatzeko, zerbait gehitu nahi duzu?

Gustatuko litzaidake orain galdera asko oposizioaren inguruan izan diren bezala, beraiei elkarrizketa egin zitzaienean EAJtaz galdetzea. Eta guri ere aurretik proposatzea euren elkarrizketetan zer galdetuko geniekeen.

KARKARAk ez ditu beste alderdien galderak elkarrizketetan eransten. Guk planteatzen ditugu galderak, ez beste inork.

Elkarrizketa honetan galdera asko PSOEkoen eta EH Bilduren inguruan izan dira, eta KARKARAk haiek elkarrizketatu dituenean, ez da ia gure aipamenik egin galderatan.

Alkateari, oposizioak esandakoaren inguruan galdetzea zentzuzkoa dela iruditzen zaigu, beren lana kontrol ariketa egitea da, eta gurea, kazetariona, legealdian izandako gertaeren inguruan galdetzea eta herritarrei gertaera horien berri ematea.

Kazetarion lana errespetatzen dut, noski, baina beste alderdiei egindako elkarrizketetan EAJri buruzko galderak faltan bota ditut.


Zumaian banda gorria eta marroia

Jakinekoa zen arazo hau bazetorrela azken 20 urte ingurutik, baina gaitz hau sortu duen izurritea 1942tik dugu gure artean. Egoera larri honetaraino nola iritsi garen aztertuko dut, eta horretarako baso politikari helduko diot.

Orain 100 urte inguru, terreno komunak zirenak terreno publiko bezala saltzea erabaki zuten garai hartako agintariek, batez ere Gipuzkoan eta Bizkaian. Eta, normala denez, bertoko baso ia guztiak moztu zituzten dirua ateratzeko. Masa forestala lortu behar zuten nola edo hala. Ikusi zuten Intsini pinua ondo ateratzen zela eta etekin ekonomikoa ateratzeko aukera zegoela. Bertoko zuhaitzez osatutako basoak edo masa forestalak leku malkartsuenetan eta harritsuetan garatu ziren, hau da, laborantzan edo egurra ustiatzeko leku txarrak ziren terrenoetan. Europa mailan Gipuzkoak eta Bizkaiak urrezko domina dute bertoko basoak zatitzeagatik. Ez al duzue inoiz pentsatu zergatik joaten garen Nafarroara perretxikoak biltzera? Eta non ditugun haritzez osatutako bi hektarea inguruko basotxoak? Beno, bada hau gertatzen da, nagusiki, haritzekin osatutako baso mistoa hartu dutelako pinudien plantazioek. Basogintzak bakarrik ez, industrialdeek, herrien zabalkuntzek, errepide nagusiek eta abarrek kaltetu dituzte basoak.

Baso politikak monolaborantza sistema bultzatu du, zuhaitz mota bati lotutakoa. Baratzea duzuenok ondo ulertuko duzue: izurrite bat sartzen denean, oso zaila izaten da bertotik kentzea. Nolabait, horixe gertatu da gure mendietan. Baratzeetan ez al duzue landareen errotazioa egiten, eta, gainera, ongarritu? Pinudiekin, askotan, ez da errotaziorik izan eman eta leku askotan hirugarren plantazioan gaude. Lurra pobreagoa izateaz gain, osasun aldetik makalagoa da. Basogintzan, oro har, zuhaitz bakarraren apustua egin denez, sektore honek une txarrak pasa beharko ditu.

Diru publikoaren erabileraz ere hitz egin behar dut, uste dudalako gaizki erabiltzen ari garela. Gutxi batzuen artean banatzen dute pastelaren erdia inguru, eta geratzen den zatia beste guztien artean. Baserritarrei lagundu egin behar zaie, baina ez egurgintzako lobbyei. Pinuen krisialdiarekin, naturazaleok aukera bat ikusten dugu politika forestala bide egokietatik eramateko, baina beldur izugarria dugu eukaliptoen plantazio masiboekin. Galiziako herri batzuetan, suteekin eduki dituzten arazoak direla eta, zuhaitz kaltegarri edo inbaditzaile izendatu dute. Europako legediak aldatu nahi dituzte, Espainian eta Portugalen egon diren hondamendien ondorioz. Gure inguruan Mutriku izan da aitzindaria: eukaliptoaren landaketa debekatu nahi izan dute, baina mozioa ez da aurrera irten. Zuhaitzak mozteko sistemak (matarrasak) sortzen duen erosioak lur galera ekartzen du. Lurra denona da, ez ahaztu, ez du jaberik. 10 milimetro lur begetala lortzeko 100 urte behar dira eta euria egiten duenean ikusi besterik ez dago Urola ibaia nola datorren.

Politika aldaketaz hitz egiten dugunean, galdera bat egin behar dugu: zer nahiko dugu mendietan hemendik 30 urtera? Esan beharra dago egindako plangintza forestala ez direla betetzen ari; mendi babestuak izendatu behar zituzten, korridore naturalak landu, eta ez dira ezer egiten ari… Diru publikoa egurgintzako lobbyari zuzenduta dago, eta botoak ez galtzeko klientelismoari.

Mezu positiboarekin bukatu nahi dut: hain kaltetuak dauden pinudien azpietan indartuta dator bertoko basoa, eta administrazioei eskatu behar zaie baso horiek bultzatzeko. Zumaian mendi babestu bezala izendatu beharko lukete Artadiko mendi publikoa, eta, kontserbazioari begira, lur estrategikoak erosi.


Masek ziurtzat jo du hauteskundeak egongo direla, adostuta duelako

Kataluniako presidentearen arabera, burujabetzaren aldeko "botoen banaketak" Bartzelonan prozesuaren gainean "iritzirik eman ez duen" alkatea (Ada Colau) egotea ekarri du.

Artur Mas Kataluniako presidenteak berretsi egin du hauteskundeak irailaren 27an egingo dituztela, "aurrez uste" duelako eta "ziur" dagoelako ERCrekin egindako itunak beteko direla. Ezkerreko alderdiarekin hainbat gauza adostu zituen, besteak beste, hauteskundeak aurreratzea eta CiUren eta ERCren arteko itunak lehenestea herri mailan.

Masek Catalunya Radion egindako elkarrizketa batean adierazi duenez, "hauteskundeak egin egingo dira irailaren 27an", eta data hori "ez dago baldintzatuta", "data hori zehaztu zuten itunak beteko diren ustean oinarritzen naiz".

Kataluniako presidenteak, halaber, gogora ekarri du aurreko urtarrilean "aurreakordioa" egin zuela Oriol Junqueras ERCko buruarekin, besteak beste, Parlamentuan egonkortasuna lortzeko eta M24aren ostean CiUren eta ERCren arteko itunak udal mailan lehenesteko.

Horren ildotik, Masek ohartarazi du ezin duela "imajinatu" Bartzelonako Diputazioan PSCk eta ERCk ituna egitea, CiU baztertuta, federazioak eta errepublikanoek burujabetzan oinarritutako hauteskunde-programa adostu behar dutenean.

Masek, era berean, ukatu egin du urtarrilean ezeztatutako zerrenda bakarra orain argitara eman izana, eta burujabetzaren aldeko "botoen banaketak" Bartzelonan prozesuaren gainean "iritzirik eman ez duen" alkatea (Ada Colau) egotea ekarri duela erantsi du.


[Galeria] Sanjuandarrak bisitariak hartzeko prest

Donibanen dena prest dute sardinak banatzen hasteko.

Marmitakoa prestatu, sardinak jaso, gela banatu, ikatza bildu eta sua piztu, postuak atondu… gogor lan egin dute gaur sanjuandarrek San Pantaleon Eguna ospatzera etorriko den jendeari behar bezalako harrera egiteko. Argazki bilduman ikus daitekeenez dena prest dute.

Egitaraua


Euskal Jaia egingo dute aste-akabuan Sopelan

Adin guztietako jendeari zuzendutako programazioa nekazaritza-azokagaz zabalduko dute, zapatu honetan, irailaren 8an; euskal produkturik onenak batuko ditu, udal-arduradunek adierazi dutenez. Bestalde, Euskal Jaia domekan amaituko da, 18:00etan Udaletxeko plazan egingo duten umeentzako disko festagaz.

Beste urte batez, Sopelako Udalak hamar ekintza baino gehiagoz osaturiko egitaraua antolatu du Euskal Jaia ekimenaren edizio berria ospatzeko xedez. Ekitaldiak euskal jaietako ohitura garrantzitsuenak biltzen ditu: gastronomia, musika, dantzak, kirola, eta abar.

1924an turisten egonaldia udalerrian luzatzeko xedez sortu zen ekimena; hala, iraileko bigarren aste-akabuan, udaletxeko plaza eta udalerriko kaleak euskal kulturaren erakusgarri izango dira. Aipatutako ekintzez gainea, bestelako batzuk antolatu dira. Nabarmentzekoak dira, beste batzuen artean, Hika konpainiaren “Sagartu” antzerki-, musika- eta dantza-ikuskizuna; jardun musikalak, Barinatxe txistu taldeagaz, Sopela Kantarigaz eta Sopelako panderojoleakaz; Eguzkilore eta Meñakoz dantza-taldearen agerraldia; aizkolariak eta pala-txapelketak; eta sukalki-, gazta-, barazki-, lora- eta fruta-lehiaketak ere bai.

Egitaraua:

Irailak 8, zapatua

10:00etatik aurrera, nekazatza-azoka, udaletxeko plazan. Goizean zehar Sopelako Barinatxe txistu taldeak eta Sopela Kantarik herriko kaleak alaituko dituzte.

11:30 "Sopelako udala" Pala Txapelketako finalak, udal-pilotalekuan. Sarrera, doan.

13:30 Gazta-, barazki-, lora- eta fruta-txapelketen sari-banaketa, udaletxeko plazan.

20:00 Antzerkia, musika eta dantza uztartzen dituen "Sagartu" ikuskizuna, Hika konpainiagaz, udaletxeko berdegunean. Euria izatekotan Zipiriñen.

Irailak 9, domeka

10:00-11:00 Sukalki Txapelketan izen-ematea, udaletxean. Goizean zehar, Sopelako Panderojoleek herriko kaleak alaituko dituzte.

Arauak:

Sukalkia zankarroiagaz egin ahal izango da bakarrik.

Aurkezteko gutxieneko errazio kopurua: 6

11:30 Herri-kirolak: Bikotekako Bizkaiko Aizkolari Txapelketaren finala, udaletxeko berdegunean.

12:30 Euskal dantzak Eguzkilore eta Meñakoz taldeakaz, udaletxean.

13:00-13:30 Kazolen aurkezpena.

14:00 Sukalki-txapelketaren sari-banaketa.

18:00 Umeentzako disko-festa, udaletxeko plazan. Euria izatekotan, Zipiriñen.


Gazteak protagonista

Euskal Herriko gazteak gai hartuta bi hitzaldi egingo dituzte gaur eta bihar. Lekorneko ikastolako ikasleak Seguran dira. Ostegunean bertso afaria dago Arzallusekin eta ZubeldiarekinSeguran, ume hots handiagoa da atzoz geroztik; Iparra-Hegoa hasi denaren seinalea izaten da Iparraldeko haurrak Seguran izatea. Atzo iritsi ziren Lekorneko 17 haur eta bi irakasle Segurara. Laiotz Herri Eskolako haurrekin batera, ekintza ugari egingo dituzte bi egunotan.Euskal Herriko gazteak protagonista izango dituen hitzaldi sorta ere atzo hasi zen. Gaur, 19:00etan, kultur etxean, gazteen arazo sozialak (lana, etxebizitza, drogak, euskara, genero indarkeria…) izango dituzte hizpide. Horretarako, Aitor Servier (Antzina), Endika Perez (LAB gazteak) eta Maider Galardi (Eta Kitto aldizkaria) izango dira hizlari, Maddi Ane Txoperenak gidatuta. Bihar, berriz, gazteen arteko topagunea izango dute solaserako gaia, Ellande Alfarok, Argitxu Etxandik, Eñaut Arretxek eta Urko Ruiz de Apodakak, Maide Idiederrek gidatuta. Ostegunean bertso afariaLehenengo hiru egunetako hitzaldien ondoren, ostegunean, bertso afaria izango da ekitaldi nagusia, Amets Arzallus eta Iker Zubeldia bertsolariekin. 19:30-ean bertso eta kantu poteoa egingo dute eta 21:30ean, bertso afaria, Eneko Araiztegi eta Jon Iturrioz gai jartzaileen esanetan. Txartelak salgai daude Elorripen.Baionako Lizeoko ikasleakBestalde, ostegunean iritsiko dira Baionako Etxepare Lizeoko ikasleak Segurara. Iparra-Hegoako ekitaldietan parte hartzearekin batera, Irizar lantegia eta Goierri Eskola bisitatuko dituzte. Segurako gazteekin hainbat ekintza egingo dituzte.


Oier Mendizabal eta Aimar Olaizola

txapela irabaztera gaur finalean

Zarautz Hiria Torneoak onenak emango ditu gaur, izan ere, punta puntako jokalariak izango dira kantxan finala jokatzen; tartean Oier Mendizabal eta Aimar Olaizola. Finalaurrekoa Gonzalez eta Paskualen aurka jokatu zuten, baita irabazi ere, eta gaur Bengoetxea VI eta Begino izango dituzte aurrez aurre, hauek Titin III eta Goñi IIIri irabazi ondoren. Udako Torneorik garrantzitsueneko finala gaur arratsaldean jokatuko da, Zarauzko Aritzbatalde pelotalekuan, arratsaldeko 18:00etan hasita.


Nafarroa etorbideko eraberritze lanak direla eta, aldaketak trafikoan irailaren 20an

Nafarroa etorbidean egiten ari diren lanak direla eta, datorren asteazkenean, irailak 20, 08:00etatik 20:00ak bitarte Nafarroa etorbidera doan ibilgailu arinen trafikoa Gudari kaletik barrena desbideratuko da.


Denok izaten ditugu egun txarrak

Zurt Taberna ISBk 60 eta 37 merezita galdu zuen Tabirako Baqueren kantxan.

Argazkia: Zuzenkipress

Nesken Lehenengo Maila. Azken asteetan sekulako lana egin izan dute Zurt Taberna ISBko neskek. Galdu edo irabazi, baina lana erruz. Batzuetan ordea egun txarrak egoten dira eta horrelako bat suertatzen baldin bada sailkapenean zu baino gorago dagoen talde baten aurka jokatu behar duzunean, normalean behintzat porrota jasoko duzu. Horrelako zerbait gertatu zen asteburu honetan Durangoko Landako kiroldegian eta ISBkoak merezitako porrotarekin bueltatu ziren etxera.

Hasiera-hasieratik goitik behera nagusitu ziren durangarrak. Uztai azpian gipuzkoarrek zituzten bajen jakitun min egiten saiatu ziren behin eta berriz zona barruan eta horretaz gainera kanpoko jaurtiketetan ere fin ibili ziren. Bigarren eta hirugarren laurdenean bakarrik izan ziren lehiakor Iraurgiko neskak eta horrekin sekula ez da nahikoa izaten. Erasoan huts asko eta defentsan zulo gehiegi. Azkenerako 60 eta 37 galtzen amaitu zuten.

Emaitza honek baina ez du azken asteetan Zurteko neskek egin duten lan bikaina ilundu behar. Horregatik datorren astean zaleen laguntza ezinbestekoa izango da, zeinen kontra eta Astigarragagaren kontra, irabaziz gero, maila mantentzeko helburua eskuan izango baitute Zurt Taberna ISBko neskek.

Saskiratzaileak: (14-6/17-14/13-11/16-6)

ZURT TABERNA ISB: Garazi (6), Berezi, Ainhoa, Irati (2), Mailalen, Intza (17), Itsasne (2), Maitane (3), Eider (7)


Don Boscoko zelaia eraberritzeko hitzarmena sinatu dute udalak eta aldundiak

Don Boscoko lanak bisitatu dituzte lehenik, eta jarrian Donibaneko kultur instalazio berriak. Kultura eta kirol diputatu Denis Itxaso Pasaian izan da gaur bisitan, Izaskun Gomez alkatea lagun, eta ondoren udaletxeko pleno aretoan izan dira, lanen finantzaziorako hitzarmena sinatzen.

Kirol eta kultur diputatuak nabarmendu duenez, Don Boscoko lanak %100ean finantzatuko ditu aldundiak, eta ohartarazi duenez, kasu bakarra da Gipuzkoa osoan, aldundiak degradatuak dauden zonaldeak bultzatzeko egiten ari den lanaren erakusgarri.

Zehaztu duenez, Don Boscoko futbol zelaia eraberritzeko lanek 370.000 euroko aurrekontua dute, eta nabarmendu du bere departamentuak, azken bi urteetan, 1.200.000 eurotik gora inbertitu dituela Pasaian.

Aipatu duenez, Arronkandietako aterpean 150.000 euro inbertitu dituzte; Gazte Kultura Aretoan 109.646 euro; 63. 830 euro San Pedroko udal aretoan; 57.641 euro Antxoko kultur etxean eta, azkenik, Tximistarriko eskalada gunean 25.000 euro; guztira, aurten, 775.000 euro.

Izaskun Gomez alkateak, bere aldetik, aldundiari eskerrak eman dizkio, bereziki Denis Itxasok zuzentzen duen Departamentuari, aldundiaren diru laguntza ezean, Pasaiarentzat premiazkoak diren lan asko luze joko luketelako denboran.


Londresek 2012ko Olinpiar Joko ahaztezinak agurtu ditu

Ingalaterrako hiribura eta Britainia Handiko musikari ospetsuenak omendu ditu Londres 2012ko itxiera ekitaldiak. Protagonista nagusiek, atletek, Stratfordeko estadioan agurtu dituzte Olinpiar Jokoak.

Londres hiriari eta Britainia Handiko musikarien kanta ezagunenei omenaldi zirraragarria egin diote 2012ko Olinpiar Jokoetako itxiera ekitaldian.

Big Ben dorreko kanpaiek hasiera eman diote ekitaldiari, eta Stratfordeko estadiora Britainia Handiko musikari ezagunak (Pet Shop Boys, Madness, Ray Davis, George Michael, Kaiser Chiefs, Annie Lenox, Taio Cruz, Jessie J, Spice Girls, Muse...) irten dira. Zaleek eta kirolariek gozatu ederra hartu dute ikuskizunarekin.

Itxiera ekitaldi ikusgarriak Londreseko Olinpiar Jokoetan ikuskizun bikaina eman duten heroiak, kirolariak, agurtu ditu.

2012ko Londreseko Olinpiar Jokoetako izar nagusiak Usain Bolt Jamaikako atleta (urrezko hiru domina), Michael Phelps igerilaria (22 dominekin Olinpiar Jokoetako historian domina gehien lortu dituen kirolaria), Allyson Felix atleta estatubatuarra (urrezko hiru domina), Mohamed Farah atleta britainiarra (urrea 5.000 eta 10.000 metroko probetan), Alexandra Raisman Ameriketako Estatu Batuetako gimnasta (bi urre eta brontze bat), eta David Rudisha keniako atleta (urrea eta munudko errekorra 800 metroko proban).

Gainera herrialde antolatzaileak, Britainia Handiak, Olinpiar Jokoetako dominen zerrendan bere posturik onena lortu du, AEBen eta Txinaren atzetik.

Olinpiar Jokoetako txanda Rio de Janeirok hartuko du 2016an, eta brasildarrek britainiarrek lortutako proben ikusgarritasuna eta antolaketa bikaina gainditzea izango dute helburu.


Testigantzen bideoa aurkeztu du Nafarroako Ikastolen Elkarteak

Testigantzen bilduma proiektuaren baitan, ikastolen historiarekin lotutako esperientziak bilduz 80 pertsona inguru elkarrizketatu zituzten joan den urtean. Orain, berriz, egindako lana «familiekin, langileekin eta gizartearekin partekatzea polita» dela iritzita, «zenbait testigantza biltzen dituen bideoa» sortu dute.

Nafarroako Ikastolen Elkarteko Komunikazio Batzordearen aspaldiko asmoa izan da ikastolen historiarekin lotutako esperientziak biltzea, eta gisa honetara, ikastolako erkidegoak osatu eta osatzen dituzten Testigantzen bilduma proiektua lantzea. Nafarroako Ikastolen Elkartetik adierazi dutenez, «Nafarroako Ikastolen artxiborako eta guztien oroimenerako altxor moduan gordetzea da proiektu honen helbururik nagusiena».

Bide horretan, 2018ko abenduan, Nafarroako ikastoletan parte hartu duten 80 lagunen elkarrizketak grabatu zituzten. «Grabatu ziren lagun horien perfila, adina eta generoa anitzak izatea garrantzitsutzat» jo zutenez, sortzaileak, historikoak, familiak, irakasleak, langileak, ikasle ohiak eta gehiagoren testigantzak bildu zituzten.

Elkarrizketa horiek egin ondotik, «ikastolaren ibilbidean oinarri izan diren baloreak oraindik bizirik daudela» ondorioztatu zuten eta horiek «familiekin, langileekin zein gizartearekin partekatzea polita» dela ikusita, orain, zenbait testigantza bilduz bideoa sortu dute, «Interneten eta sare sozialetan zabaldu ahal izateko». Ikusi hemen bideoa.

Euskarabidearen dirulaguntzarekin egin dute lana; NIEko komunikazio batzordekoa den Koldo Aiestaranek egin ditu bideoaren zuzendaritza lanak eta Rakel Sueskunek produkzio lanak. Aitor Ortiz de Felipe aritu da grabazio eta edizio lanetan.

Bide batez, komunikazio batzordeak «bihotz-bihotzetik» eskerrak eman nahi izan dizkie elkarrizketatuak izan ziren 80 lagunei, «eta nola ez, eskerrik beroenak ikastolak egingarri bihurtu dituzten guztiei, batez ere, garai zailen aitzinean makurtu ez ziren haiei».


"Madrilek altxorrik badu, Beti Jai da"

Madrildarrek Beti Jairen inguruan daukaten ezjakintasuna iraultzeko hondar alea jarri du ikus-entzunezko lan batean. Elkarbizitzarako gune bilakatu nahi du pilotaleku historikoa.


‘Oskara’ dantza ikuskizunerako sarrerak ditugu

Arrasateko Udalari esker, Kukai Dantza taldearen ‘Oskara’ dantza ikuskizunerako sarrerak ditugu. Ikuskizuna, Arrasateko Amaia Antzokian izango da otsailaren 18an, 19:30ean.

PARTE HARTZEKO:

E-postaz: kluba@goiena.eus WhatsApp: KLUBA “Oskara” [bazkidearen zenbakia] 688 69 00 07 zenbakira. Parte-hartzaileen artean egingo da zozketa.


Bihar emango zaie hasiera San Migel jaiei

Irailaren 28tik 30era bitartean eta urriaren 5etik 9ra bitartean makina bat ekintza izango dira Oñatin. Txantxikuaren jaitsierak eta txupinazoak emago die jaiei hasiera bihar, irailak 28.Hona hemen lehen aste bukaerako egitaraua:

Bihar, egubakoitza, emango zaie herriko jai nagusiei hasiera Txantxikuaren jaitsiera eta txupinazoarekin 20:00ean txosna gunean. Ondoren, Foruen Enparantzan Haitzama taldearekin dantzaldia izango da. 23:00etan herriko kaleetan zehar danborrada nagusia egingo da Udal Bandarekin.

Zapatuan, 10:00etan herri mailako plater tiroketa Txopekuan. 12:00etan haur parkea Etxaluzen; euria egingo balu kiroldegian izango da. 13:00etan Udal Bandaren kontzertua plazan. 19:00etan Niño Costriniren ikuskizuna eta 22:00etan rock kontzertua txosnetan. 23:00etan, berriz, Argi Beltza kontzertua eskainiko dute Ganbara abesbatzak, Tirri-Tarra fanfarreak eta Dotto Voce Orkestrak.

Domenkan ere ekintza ugari izango dira. Goizetik eguerdira bitartean, besteak beste, poni, bigantxa eta sokamuturra. 13:00etan Voces Navarras jota taldearen kontzertua. 17:00etan Igor Etxaniz “Kinttela” zaldi hezitzailearen erakustaldia plazan. 18:00ak bitartean, berriz, auto klasikoen erakusketa ikusteko aukera ere izango da herriko plazan. 18:00etan Kapoeira erakustaldia egingo dute Sensala taldekoek Kalegoienako plazatxoan.


Bazkideen garrantzia eskertu nahi du Xemein Abesbatzak

Xemein Abesbatzeko bazkideek ezusteko atsegin bat eduki dute aurten. Markina-Xemeingo abesbatzak bazkideek eskaintzen dioten babesa eskertu nahirik, oparitxo bat egin nahi izan diete, eta, beraz, bazkide txartela edukiko dute guztiek, hemendik aurrera.Kantuan hasi zirenetik proiektua sostengatzea ahalbidetzen duten bazkideen babesa izan du Xemein Abesbatzak. Gaur egun 150 dira abesbatzaren lagunak, eta urte guzti horietan bazkideen egitekoa nahikoa ezkutuan egon dela azaldu dute abesbatzeko kideek. «Urtean behin kontzertu bat eskaini diegu soilik». Hori dela eta, hemendik aurrera bazkideen garrantzia nabarmenduko dutela azpimarratu dute. «Bazkide txartela lehen oparitxoa izango da, baina gehiago izatea aurreikusten dugu, kontzertuen sarrerak erosteko deskontuak, esate baterako, merezi dute eta».Bazkide egiteko aukera, gainera, ez dagoela mugatuta zehaztu du abesbatzak; nahi duten guztiek egin dezakete. Hori dela eta, bihar 19:30etik aurrera alde zaharrean egongo dira Xemein Abesbatzeko kantariak kaleak musikaz alaituz, eta bazkide egiteko aukera ere eskainiko dute.SarrerakBestalde, Xemein Abesbatzak ekainaren 29rako antolatu duen V. Xemeingo Gauaren sarrerak ere salduko dituztela jakitera eman dute, Arkuetan eta Zeharkalean egingo dituzten ekitaldietan. Xemeingo parrokian izango da emanaldia 22:00etan.


Pertsona bat zauritu da Otsondo aldean izandako istripuan

Gaur 07:40 aldera gertatu da ezbeharra, N-121-B errepidean, Amaiur eta Urdazubi lotzen dituen Otsondo mendatean. Ibilgailua bidetik atera eta irauli egin da eta barrenean zihoan 43 urteko Iruñeko emakumezkoa zaurituta Nafarroako Ospitalera eraman behar izan dute.

Suhiltzaileek eta Elizondoko Foruzaingoa joan dira istripua izan den tokira.


Baztarrialdeko jaiak ospatzen ari dira auzoan

Ostiral iluntzean mus txapelketarekin eman zioten hasiera Baztarrikaldeko jaiei, eta gaur, zapatua, umeen jolasak, txokolatada eta Isidro Erretegiaren Sariko zaldi probak izan dira auzoan.

Bestalde, bihar eguerdiko 12:00etan zezen txikiak eta poniak egongo dira umeentzat; arratsaldean, berriz, VIII. Joxe Astarbe Sariko asto probak jokatuko dituzte 17:30ean, Baztarrikalden.

Loturan biharko egitarau osatua.


Moreno Realaren entrenamenduetara itzuli da

Mexikarrak Errusiako Munduko Txapelketa jokatu zuen, eta horregatik beranduago bukatu ditu oporrak. Oraindik Adnan Januzaj falta da.

Hector Moreno Realarekin entrenatzera itzuli da, denboraldi-aurreko hirugarren astean. Munduko Txapelketan parte hartu zuen mexikarra. Errusian ere egon zen Adnan Januzaj baino ez da falta, beraz.

Hector Moreno, Mexikoko kapitaina, final-zortzirenetara heldu zen bere selekzioarekin. Gakoa da Asier Garitanorentzat, erdiko atzelari gutxi dauka eta. Raul Navas, izan ere, arazo fisikoak izan ditu denboraldi-aurrearen hasieran.

Hain zuzen, Garitanok Igor Zubeldia euskarria defentsaren erdian jarri behar izan zuen Eibarren aurka Ipuruan (2-3), eta orain beste jokalari bat izango du postu horretarako.

Litekeena da Realaren hirugarren lagunartekoa ez jokatzea, Real Unionen kontra, baina Osasunaren aurkakoa prest egon daiteke, Bergaran.

Jon Guridik, aldiz, arazo fisikoekin jarraitzen du. Klubak esan duenez, "lehiaketarako adaptazio programa pertsonalizatu bat beteko du hurrengo sei hilabeteetan".

2017ko apirilaren 6an ebakuntza egin zioten belaunean, eta momentu horretatik ezin izan du erregulartasunez eta minik gabe entrenatu.


Telleriaren idien lana gainditzen nahiko lan izango dute gaur Ergobian

ERGOBIKO jaiak iritsi dira azken egunera. Gaurkoan erabakiko da aurtengo Ergobiko Idi Probetako 43garren edizioko txapelduna nor den. Atzo Errenteriako Matxain eta Lasarteko Telleriaren idi pareak aritu ziren Ergobiako plazan eta Telleriaren idi parea izan zen jaun eta jabe, 67 plaza 3 zinta eta 20 cm. eginda. Matxainen idi pareak 46 plaza, 5 zinta eta 260 cm. egin zituen. Gaurko saioan Aiako Izetaren eta Errenteriako Illarretaren idi pareak ariko dira. Pentsa liteke atzo Telleriak egindako marka gainditzen nahiko lan izango dutela, baina ikusteko dago. Idi dema eguerdiko 12:00etan hasiko da. Horrez gain, 120 lagunentzako bazkari herrikoia ere prestatu dute gaurko. Menua: zezen gisatua. Arratsaldean pailazoak izango dira haurrentzat eta arratsalde eta iluntze aldera Incansables txaranga. Gauerdian, auzotarrek urtero egiten duten antzerki eta musika ikuskizuna izango da, aurten musika taldeen ingurukoa. Festen bukaera ekitaldia goizaldeko 02:30etan egingo dute, Ergobiko Pobre de mi abestuta.

GAUR ERGOBIAN

10:00 Diana.

12:00 Idi demetako

bigarren saioa:

- Aiako Izeta.

- Errenteriako Illarreta.

14:30 Bazkari herrikoia.

Tartean Modestoren eskutik musika emanaldia.

18:30 Patxin eta Pastin.

pailazoak.

19:00 ‘Incansables’ txaranga.

23:30 ‘Incansables’ txaranga.

24:00 Auzotarren ikuskizun paregabea.

02:30 Festei bukaera emateko ‘Pobre de mi’ abestuta.


Entzuteko herrialdea

Duela ez gehiegi La2 kateko La hora musa saioaz aritu nintzen hemen bertan, eta ez nintzen bakarra izan. Miren Maniasek ere nabarmendu zuen. Nahiko ados izan ginen biok gaur egun musikak telebistan duen presentzia eskasaz kexatzean. Badirudi, ordea, La2 oasi moduko bat bilakatzen ari dela musikarik gabeko basamortu katodikoan, eta Urtezahar gauean Cachitos de Nochevieja saioarekin audientzia borroka guztiak irabazi ostean, Un país para escucharlo saioari heldu diot berriz ere.

Saio hori aipatzen zidan ostiralean Mirenek, bere Ekografia-n, El conquis-en gisako saio bat eginez galdu dezakegun guztiaren adibide. Ez dakit, ordea, Karibeko telerrealitate saioa egiten jarraituta ere, halako saio bat egiteko gai ez ote garen. Garestiagoa al litzateke Vascos por el mundo baino?

Un país para escucharlo saio borobila da. Gozada hutsa, Mirenek ondo aipatzen zuen moduan, eta halako gustuz egina dago, bere bekatuak ere barkatzen dizkiozula saioaz gozatzen ari zaren bitartean. Eta zeintzuk dira? Edo gureak, hobe esan. Duela gutxi, gure burua irudikatu eta kontatzearen garrantziaz hitz egin nizuen, eta gaurkoan ere kontu horri heldu beharrean naiz.

Nafarroari eta Errioxari pasa den astean eskainitako atalak animatu gaitu Miren eta biok saioaz aritzera, baina, 2019ko martxoaren 26an, Bilbori eta Gasteizi eskainitako saio bat ere izan zen. Saio hartan, El Drogasen lana Fitok bete zuen, eta, saioan zehar ikusi ahal izan genituen musikarien artetik, Gatibu bakarrik aritu zen euskaraz kantuan. Euskal Herriko musika eszena gutxi gorabehera ezagutzen duen edonori nahiko arraroa egingo zaio saioak egindako aukeraketa, eta bat baino gehiago ederki haserretu zen. Hala ere, ulertu behar dugu saio hura Espainiatik eta Espainiara begira egin zela, eta lehen nioen moduan, errua, beraiena baino, gurea dela. Telebista espainiarrak bere Bilbo eta bere Gasteiz erakutsiko ditu. Nafarroa Errioxarekin elkartuko du, Nafarroa Beherarekin elkartu beharrean. Eta Donostiari heltzen dionean... Ai ama Donostiari heltzen dionean. Ea Mikel Erentxunen eskutik Easo zaharreko musikan murgildu aurretik, eskualdez eskualde, gustu berdinarekin, baina gure ahotsarekin kontatutako Entzuteko herrialdeaz gozatzen hasiak garen. Bada lehengaia, sobran.


Arrikrutzeko leize lehoia aurkitu zela 50 urte

Iñaki Zubeldiarem hausnarketa, Kale kantoitik.


Zientzialari eroa

Egilea: Jim Benton.

Itzultzailea: Usoa Wyssenbach. Argitaletxea: Desclee de Brouwer.

Franny K. Stein Zientzialari Eroa deitzen den bildumaren lehen liburukia dugu hau. Hamasei atal laburrez osatua dago, denera 120 orrialde irudiz ongi hornituak hartzen dutenak, dagoeneko kalean den bigarren alearen iragarpena barne (Hamabost metroko kupidoaren erasoa).

Ingelesez zazpigarrena kaleratu berri dutenez, pentsatzekoa da salmenta onak edukita bildumak aurrera egingo duela, noizbait gertatu den bezala. Baina zer da salmenta ona euskal merkatuan?

Pertsonaia nagusiaren izenak —Franny K Stein— eta bere zaletasunak —zientzialari eroa izatea— ezin hobekiago laburtzen dute bertan topatuko duguna: Frankenstein nobela handiari omenaldia (gogoan izan, irakurle, oraintxe argitaratu dutela Erein-Igelakoek edizio berri ezinbestekoa! ).

Kontaketaren zati handiena pertsonaia femenino bihurri, suhar eta aske bat eraikitzen ematen da. Logikoa, bilduma baten lehen alea izanik. Eskergarria, ezaugarri horiek erakusten dituzten pertsonaia femeninoak gutxitan proposatzen direlako. Tristea, abentura laburra —laburregia— gertatzen delako irakurzalearentzat; baina asegarria, irakurle hasiberrien trebetasun juxtuarentzat.

Bilduma honen ezaugarri aipagarriena da haurrak amoralak direla —nahiago bada aurre-moralak direla—, ondorioz ez dutela zuzentasunaren zama eramaten euren jokamoldea zuritzeko, eta horrek asko arintzen duela narrazioa, libertimenduaren onetan, prefosta.


Sorturen hirugarren batzarrean antolakuntza eredua erabakiko dute

Sorturen eratze prozesua aurrera doa. Batzarrez batzar, ezker abertzalearen alderdi berriaren oinarriak finkatzen ari dira sortzaileak. Hirugarren batzarra, antolaketa eta funtzionamenduari dagokiona, asteburu honetan egingo dute. Bilerak eskualdeko hainbat herritan egingo dira, eta dena prest utzi nahi dute otsailaren 7rako, hau da, barne hauteskunde egunerako. Eratze prozesuari amaiera emateko, otsailaren 23an, kongresua egingo dute.

Aurrez, batzarren fasea amaitu behar da, eta eskualdeko herri gehienetan hirugarrena larunbatean egingo dute. Altzoren kasuan, igandean izango da bilera hori, eta Gaztelun, astelehenean egingo dute.

Batzarraren dinamika orain artekoa izango dela azaldu dute Sortutik, hau da, «parte hartzea bultzatzen duena». Bertara agertzen direnek, txostenari hobekuntzak eta ekarpenak egiteko aukera izango dutela azaldu dute eratze prozesuaren dinamizatzaileek: «Horretarako, lehen liburuko bigarren atala irakurtzea komenigarria izango da, hain juxtu, hirugarren batzar honetan hori eztabaidatuko baita».

Leitzan batzarra ihoteen barruan izango da, bihar. Arrazoi horregatik, herritarrei ahalegin berezia eskatu diete Sortuko kideek: «Goizean, auzolanean, proiektuari forma emango diogu, hamaiketakoa eta guzti. Arratsaldetik aurrera, berriz, denok ongi pasatzera!».

Hitzorduak

Bihar, urtarrilak 26

Anoeta. Mikelasagasti auditorioan, 09:30ean.

Amasa-Villabona. Kultur etxean, 09:00etan.

Ibarra. Kultur etxean, 09:00etan.

Leitza. Erleta eskolan, 10:00etan.

Tolosa. Kultur etxean, 09:30ean.

Zizurkil. Iriarte kultur etxean, 10:30ean.

Etzi, urtarrilak 27

Altzo. Balioanitzeko gelan, 10:00etan.

Urtarrilak 28, astelehena

Gaztelu. Eskolan, 19:00etan.


Etxebizitza batek su hartu eta bi lagun zauritu dira, Lekeition

Europa Press berri agentziak jakitera emon duenez, Basoalde kalean gertatu da gertaera, gaur 02:40ak aldera. Sofa batek su hartu du eta bi lagun artatu behar izan dituzte, kea irensteagatik. Bi zaurituak Galdakaoko ospitalera eroan dituzte.

Sutea dela eta, suhiltzaileak bertaratu dira baina auzotarrak ez dituzte euren etxeetatik atara, “arriskurik ez zegoelako”.


Larra Bideak eta Lizar taldeek pop doinuak eraman dituzte Sanagustinera

#Arkupehotsak egitasmoak hartu zuen Sanagustin kulturgunea ostiralean. Larra Bideak eta Lizar taldeek kontzertu bana eskaini zuten kulturguneko arkupean, eta pop doinuak nagusitu ziren haien emanaldietan. Iñaki Larraioz musikari nafarraren bakarkako proiektua da Larra Bideak. Lizar taldea, berriz, Azkoitikoa da. Hain zuzen ere, Ruben eta Ane Lizarralde aita-alabak dira taldeko kideak. Kontzertu ederrak eskaini zituzten bi taldeek.

Hona hemen, ostiraleko irudi batzuk (Argazkiak: Kulturaz kooperatiba):


Espetxera bidali dute Lodosako hilketaren harira atxilotutako gizona

Jose Jimenez 26 urteko gaztearen hilketarekin zerikusia duelakoan behin-behineko espetxea agindu du epaileak. Jimenezen gorpua atzo aurkitu zuten Carcar herrian, indarkeria zantzuekin.

Jose Jimenez Jimenez 26 urteko gazte lodosarraren hilketarekin zerikusia duelakoan atxilotutako gizona kartzelara igorri dute. Epaileak fidantzarik gabeko behin-behineko espetxea agindu du.

Antza, atxilotuak, 30 urteko gizonak, hilketa bere gain hartu du Guardia Zibilaren kuartelean eta berak erakutsi omen zien agenteei gorpua ezkutatuta zegoen lekua.&' || 'nbsp;Lodosan oso pertsona ezaguna omen da, hainbat herritarrekiko urruntze aginduak ditu ezarrita. Lizarrako epailearen aurrean deklaratu ostean sartu dute kartzelan.

Gaztearen gorpua atzo aurkitu zuen Guardia Zibilak Nafarroako Carcar herriko mahasti batean. Jurramendiko mankomunitateak duen birziklatze plantatik gertu, buruan eta sabelean hainbat tirorekin.

Jose Jimenez joan den astean Ebro ibaira joan zen arrantza egitera eta, ondoren, lagun batekin ehizara abiatu zen. Espetxean sartu duten gizona da, hain zuzen, hildakoarekin ehizan ibili zen kidea.

Bi eguneko lutoa

Jose Jimenez gaztearen hilketak samina sortu du Lodosan. Banderak masta erdian daude eta Udalak bi eguneko lutoa ezarri du.

Gaur arratsaldeko 20:30ak aldera elkarretaratze isila deitu dute Carcar herriko mahasti batean hilda aurkitu zuten 26 urteko herritarraren oroimenean eta gertakaria salatzeko.

Albisteak herrian sekulako samina sortu duela adierazi du Jesus Maria Garcia Lodosako alkateak, gertakariarekin zerikusia duelakoan atxilotu eta espetxeratu duten gaztea ere herriko bizilaguna da.

Egoera hauek "tristura eta samin handia" sortzen dituzte eta "dolu giro arraroa pizten dute", adierazi du alkateak.

Hildako gaztearen hileta ekitaldia Lodosako frontoian egingo da, erritu ebanjelikoa jarraituta. Ospakizun erlijiosoak egiteko erabiltzen duten lokala txikia dela eta udalari frontoia erabili ahal izateko baimena eskatu dio familiak.

Oraindik ez dute argitu hileta noiz izango den, gaztearen gorpuari autopsia egiten ari baitira Iruñean.


Herriko komertzioak laguntzeko moda desfilea Aretxarteren eskutik

Aretxarte merkatari elkarteak antolatuta, 50 lagun inguru ibili ziren egubakoitzean modelo lanetan. Herriko komertzioei laguntzeko helburuarekin egin zuten desfilea.


Bilduk jarrera absolutista leporatu dio EAJri

Bildu koalizioak gaur adierazi du legegintzaldiko 8 hilabete hauetan EAJren lerro politikoa erabat definitu dela Amurrioko Udalean. Alderdi independentistaren iritziz balorazioa ez da batere ona. Bilduren ustez, EAJk "arrabol absolutista" pasa du denbora honetan, eta "horrela jarraituko duela ematen du".

Bildu koalizioak gaur adierazi du pasa diren 8 hilabeteetan EAJren lerro politikoa erabat definitu dela Amurrioko Udaletxean. Eta balorazioa, alderdi independentistaren iritziz, ez da batere ona. Bilduren ustez, EAJk arrabol absolutista pasa du denbora honetan eta horrela jarraituko du.

Horretarako, gaurko prentsaurrekoan esandakoaren arabera, EAJk gai garrantzitsuenak -aurrekontuak eta ordenantzek, adibidez- behin eta berriro Tokiko Gobernu Batzordean erabakitzen ditu. Hemen, EAJk hiru ordezkari ditu eta gainontzeko alderdiek guztira beste hiru, beraz, Bilduk dioenez, PPrekin akordioetara heldu eta gero ateratzen ditu bere ekimenak.

Koalizioaren ustez ez da bidezkoa EAJren jarduera, batipat, kontuan izanda Tokiko Gobernu Batzordean gehiengoa dutela eta, aldiz, jaso zituzten bozkak ez zirela %39ra heltzen.

Zentzu horretan, Bilduren ustez, herritarren zein beste alderdien parte hartzea ez du sustatu EAJk. Bilduk esan du horren froga bat dela batzorde ezberdinen funtzionamendu kaotikoa, Batzorde Informatiboetan landu behar diren gai asko zuzenean Tokiko Gobernu Batzarrera joatea edo Udal Osoko Bilkurak bi hilabetero egitea.

Bilduren iritziz, parte hartze horren ordez, "PNVk 50.000 eurorengatik “aditu” bat kontratatzea nahi du “era batean edo bestea”, parte-hartzeagatik ulertzen duten hori kudeatu diezaien. Baina bere udal kudeaketa ereduan parte-hartze erreala eta eraginkorrak kabidarik ez duela da benetako arazoa dutena. Nahiago dituzte adoste eta kontratazio opakuak, nahiz eta hauek zalantzazko legezkotasunezkoak izan." Aldi berean, Ixone Retesek aurpegiratu dio EAJri proiektu zehatz bat ez edukitzea eta hedatzeko aditu baten beharra izatea.

EAJri zuzendutako eskaera

Bukatzeko, Bilduk zehaztasuna, gardentasuna, parte hartzea eta proiektu sinisgarri bat eskatu dio EAJri.

Zehaztasuna, gardentasuna, parte-hartzea eta

Herrirako proiektu sinesgarri bat eskaehaztasuna, gardentasuna, parte-hartzea eta Herrirako proiektu sinesgarri bat eskat


San Pedrorako prestatzen

Hitzordu garrantzitsua dute bihar altsasuarrek: San Pedro festa. Asko eta asko dira asteburua guztia behar bezala prestatzen, asteartean ezustekorik ez izateko. Eta eguna iritsi bitartean, atzo, Foru plazak Burundar Txistulariekin dantzaldia hartuko du. AstearteaUdalbatza 10:00etan abiatuko da San Pedroko zelai alderantz, txistulariekin batera. Ermitan 11:00etan meza izanen da. Ordurako askok eta askok lehen mokadua dastatuta izanen du. Suak ere prest izanen dira han bazkari eta meriendak prestatzeko. Sanpedrozelain biltzen diren altsasaurrek erakundeen barretan jendearen egarria aseko dute, eta bazkari ederrek sabeleko zuloak berdindu. Dantza egiteko aukera izanen da ere, zortzikoa eguerdi eta arrats partean dantzatuko da. Herriko parrandak hartuko dio basokoari txanda. 20:00etatik 22:00etara eta 23:00etatik 2:00etara, Naima taldearekin dantzaldia izanen da Foru plazan. Udaleko Gazteria Sailetik gogora ekarri dute, ardoarekin batera ospakizunetan mostoa ere banatzen duela. Oharrak· San Pedroko zelaiko sarbidea seinaleztatua egonen da.· Debekatua dago aparkatzea errepidearen ertzeetan, Basamuturretik hasi eta Urdiaindik heldu den errepidearen bidegurutzeraino.· Zelaiko sarbidea itxita egongo da 10:30etik aurrera.· Toki hauetan aparkatu ahal izango da: Udal igerilekuak eta Futbol zelaia· Zelaira Urdiaindik joan daiteke; atera, berriz, Altsasutik.Ingurumena zaintzeko oharrak· Ahalik eta ibilgailu gutxien erabili bazkariaren prestaketetan behar diren gauzak eramateko, bai eta ahal diren joan-etorri gutxien egin ere herritik zelaietara.· Autoekin bideetatik ez atera, belardiak ez kaltetzeko edo lokaztegiak ez sortzeko.· Bidearen aldeetara aparkatu, beste ibilgailuei pasatzeko bidea utziz.· Poteatzeko edalontzi bat eskuratu, kristalezkoa bada hobe, eta hori bakarrik erabili erromeria osoan. Ekonomia eta osasunaren mesedean izanen da.· Ez petardorik ez etxafuegorik bota, zerbait iragartzeko ez bada, hala nola mezaren ordua eta puroen banaketa.· Su bakoitza bizpahiru kuadrilak erabiltzea; horrela, higadura txikiago eraginen dugu eta belarra ere gutxiago kaltetuko dugu, denbora asko behar du eta indarberritzeko-.· Ez surik egin zuhaitz txikien ondoan. Suak eta eguzkiak eragiten duten gehiegizko transpirazioak "estrés hidriko" delakoa sortzen diote zuhaitzari, kalte handia sufriarazten, eta are ihartzera ere irits daiteke.


Beste mediku txosten bat Uribetxebarriari buruz

Madrilgo Mediku Elkargoak presoari buruz beste mediku txosten bat egitea nahi du fiskalak, hirugarrena

Larri dago. Minbizia du, eta haren egoerak ez du atzera bueltarik. Hala diote mediku txosten guztiek. Baina urtebeteko bizi-itxaropena eman ziotenetik urtea pasatu denean bizirik irauten duenez, Josu Uribetxebarria berriz preso sartu behar ote den zalantzan jarri du Espainiako Auzitegi Nazionaleko Fiskaltzak. Jose Luis Castro epaileari eskatu zion presoaren osasun egoera berrikusteko, urtebetean jaso duen tratamenduak zer ondorio izan dituen aztertzeko, eta egoera aldatu den edo ez baloratzeko —hark erabaki zuen Uribetxebarria libre uztea—. Epaileak onartu egin zuen eskaera. Eta orain, mediku txosten bat esku artean eta beste bat bidean direnean, Madrilgo Mediku Elkargoari beste txosten bat eskatzea galdegin dio fiskalak epaileari, hirugarrena. Txostena bi onkologok egitea nahi du.

Donostia ospitaleak Josu Uribetxebarriaren egoeraz eginiko azken txostenak presoaren egoera oso larria dela jaso zuela zabaldu zuten hainbat komunikabideek, informazio hori konfidentziala izan arren. Donostia ospitalearekin fidatu ez, eta Espainiako Auzitegi Nazionaleko medikuari ere txostena eskatzea galdegin zuten fiskalak eta biktimen elkarteek. Txosten hori bidean da.

Iaz Castrok erabakia hartu zuenean ere, bi horien txostenak izan zituen mahai gainean, besteak beste. Auzitegi Nazionaleko medikuak esan zuen Uribetxeberriak ez zuela espetxean artatu ezin zitekeen ezer, nahiz eta egoera atzera bueltarik gabekoa dela onartu.

Iazko urritik baldintzapean aske dago Uribetxebarria, giltzurruneko minbiziagatik. Iragan astean galdetu zion Espainiako Barne Ministerioak Donostia ospitaleari Uribetxebarriaren egoeraren inguruan, eta erietxeak berretsi zuen hark duen minbizia «atzera bueltarik gabekoa» dela eta ezin dela espetxean tratatu.

Fiskaltza Uribetxebarria aske uztearen kontra zegoen orduan, eta orain ere halaxe dagoela dio: «Eman ziotena baino bizi-itxaropen luzeagoa zuen, eta espetxean tratatu zitekeen».


Gobernu taldeak baraua egingo du euskal presoen eskubideen alde 16an

Elkarretaratzea ere egingo dute 12:00etan eta urtarrilaren 7an Bilboko manifestaziora joateko dei ere egin dute.

Euskal presoen eskubideen aldeko mozioa onartu zuen udalbatzak astelehenean egindako osoko bilkuran. Gobernu taldearen aldeko botoekin, eta EAJ eta PSE-EEren kontrakoekin onartu zuten.

Mozioak dioenez, "une historikoa bizi dugu Euskal Herrian eta munduan eman diren beste prozesu politikoetan bezala, hemen ere preso politikoen errealitateari konponbidea eman behar zaio". Testuinguru horretan, bost puntuko mozioa onartu zuen udalbatzak. Batetik, "euskal preso politikoen eskubideen errespetua" eskatu dute; hala nola, "dispertsioaren amaiera eta preso guztien Euskal Herriratzea, gaixotasun larriak dituzten presoak askatzea eta zigorra beteta dituztenak askatzea". Bestetik, urtarrilaren 7an Bilbon presoen eskubideen alde egingo den manifestazioarekin bat egin dute eta herritarrei dei egin diete parte har dezaten. Mobilizazio horren harira, abenduaren 16an baraua egitea ere onartu zuten eta baita 12:00etan elkarretaratzea ere.

EAJk mozio alternatiboa

EAJk mozio alternatiboa aurkeztu zuen, "Bildurena motz" ikusten zutelako, nahiz eta ez zuen aurrera egin. Gobernu taldearen eta PSE-EEren ezezko 11 boto eta EAJren baiezko lau jaso zituen.

EAJren hiru puntuko mozioaren arabera, aintzat hartzen dute ETAk armak laga izana; bestetik, uste dute "beharrezkoa izango dela adiskidetzean, aitorpenean, konpontsazioan eta biktima guztien laguntzan aurreratzea, sortutako mina aitortuz eta pertsonen eta gizartearen zauriak sendatzen lagunduz" eta euskal presoen urraketen aurrean, Eusko Legebiltzarrak 2006ko urriaren 6an euskal presoen eskubideen defentsarako konpromisoari buruz onartutakoa berresten dute.

Mozio horri erantzunez, Maren Belastegi Bilduko zinegotziak zera esan zuen: "Urtarrilaren 7ko mobilizazioa inflexio puntua da eta zuen mozioan ez duzue aipatu ere egiten. Egun garrantzitsua da aurrea begira. Zuen mozioa da hankamotz dagoena".

PSE-EE mozioaren kontra

Alderdi sozialistako zinegotziak ezezko botoa arrazoitzeko orduan zera esan zuen, besteak beste: "Ezezkoa bozkatu dugu, Zuzenbide Estatuak behin eta berriz egin dtiuelako proposamenak presoak birgizarteratzeko. ETA izan da presoei birgizarteratzeko ekimenak debekatu diena. Horregatik, espero dugu garai berri honetan posible izango dela espetxe politika irekiagoa eta askeagoa, afektatu guztiendako".

Ezker abertzaleari ere zuzendu zitzaion: "Ezker abertzaleak onartu egin behar du gertatutakoaren egia, harekin bat egin duelako, justifikatu egin duelako eta lagundu. Horrekin batera, biktimei eragindako mina onartu egin behar du eta pasa den denboragatik dagokion erantzukizuna asumitu. Bestalde, ezker abertzaleak onartu egin behar du, era berean, pluraltasun politikoa eta euskal gizartean dagoen identitateen aniztasuna. Eta laga egin behar du orain arte izan duen ideia totalitario hori".

Herritarren erreakzioak

Osoko bilkuren aretoan zeuden herritarretako bik galderak ere egin zizkieten EAJko eta PSE-EEko ordezkariei presoen gaiaren harir. : Herritarretako batek EAJko ordezkariei galdetu zien ea presoen eskubideegan pentsatu zuen EAJk dipertsoa onartu zuenean eta PSE-EEko zinegotziari galdetu zion ea GALarenak biktimak diren ala ez.

Bigarren herritarra alderdi sozialistako zinegotziari zuzendu zitzaion eta galdetu zion ea motxila banaketa egitean, ETAri eta ezker abertzaleari bana ematearekin batera eurei zegokiena ere hartu zuten.


Agenda 21eko inkestaren emaitzak aurkeztu ziren

Azaroaren 2an egindako bilkuran plangintza hau eztabaidatzeko herritarren Foroa ere osatu zen

Azaroaren 2an egin zen Elizondoko Arizkunenea Kultur Etxean Baztango Agenda 21 aurkezteko lehendabiziko bilkura. Bilera horretan, Agenda 21en aurkezpena egiteaz gain, 300 herritarrei egindako inkestaren emaitzak ezagutzera eman eta eztabaidatu ziren eta Baztango Agenda 21 Foroa osatu zen.

Agenda 21eri dagokionez, «Baztanerako garapen plan jasangarria» dela azpimarratu zuten bertan lanean ari diren teknikariek: «Baztan zer den eta etorkizunean zer izatea nahi dugun eztabaidatu behar dugu denon artean». Bilerara agertu ziren batzuk Agenda honen premiari buruzko zalantzak agertu zituzten: «Berriki Baztango Plan Estrategikoa egin bada, zergatik orai Agenda 21?» galdetzen zuten. Agenda 21ek Plan Estrategikoan landutakoa hartu eta osatuko duela erranez erantzun zuten udal ordezkariek.

Osasun zerbitzuek balorazio ona

300 baztandarrei egindako inkestaren emaitzei dagokienez, «emaitzak espero zitezkeenak» direla aipatu zuten bildutakoek. Halere, harridura sortu zuen baztandarrek osasun zerbitzuei buruz duten balorazio ona. Foroaren ustez, «herritarrek gaur egun eskaintzen diren zerbitzuak ongi daudela uste dute, baina gehiago behar direla onartzen dute, erradiografia adibidez».

Lan munduari dagokionez, Baztanen ez dago langabeziarik, «langile aunitz kanpora gaten direlako». Alde horretatik, inkestatuen ustez, ingurumenarekin errespetua duen industria taila jarri beharko litzateke Baztanen.

Ezkabako tunelekin Iruñerako gan-etorriak hobetu direla onartzen badute ere, N-121 errepidea moldatzea beharrezkoa dela uste dute baztandarrek. Komunikabidez ongi hornitua baldin badaude ere, herritarrek udal kontuen komunikazio zuzenagoa eta informazio objetiboa eskatu dute. Herritarren Foroa berriz abenduan biltzeko gelditu zen eta deialdia eginen da.


Donostian zauritutako emakumeak gaur irtengo du ZIUtik

Astelehenean Donostian hainbat labankada jaso zituen emakumearen egoerak hobera egin du eta gaur irtengo du ZIUtik. Biktima (32 urtekoa, EP.L.A.) oso larri sartu zuten astelehenean Donostiako Ospitalean, bere bikotekide ohiak 20 bat labankada eman zizkiolako.


Zezenketetako kartel erakusketa igandean itxiko dute


Aldundiak Sustapen Ekonomikorako deialdiaren berri eman die eskualdeetako ordezkariei

Gipuzkoako Foru Aldundiko Lurralde Garapen eta Berrikuntza saileko arduradunak eskualdeetako hainbat arduradunekin bildu ziren atzo, astelehena, Azkoitiko Intxausti jauregian. Han izan zen Eneko Etxeberria ere, Azpeitiko alkatea eta Iraurgi Berritzeneko lehendakaria. Bileraren helburua Aldundiak hemendik aste gutxira argitaratuko duen Sustapen Ekonomikoa bultzatzeko deialdia izan zen; horrela, eskualdeetako ordezkariek Aldundiaren proposamen zirriborroa zuzenean ezagutzeko aukera izan zuten eta beharrezko ekarpenak egiteko prozesua zabaldu zuten.

Azpeitiko Udalaren arabera, "krisi ekonomikoaren aurrean ahalik eta eraginkorrenak diren neurriak hartzea da asmoa, beste erakundeekin elkarlanean. Horretarako, ezinbestekoa izango da Aldundiaren diru-laguntza deialdian eskualde eta herrietako errealitatearen islada txertatzea".


Hilaren 15ean hasiko da bigarren AuzoRock musika jaialdia

Herriko hainbat musika taldek hartuko dute parte musika jaialdian

Irailaren 17an, zapatua, egun bateratua antolatu dute 2011ko Kilometroetako antolatzaileek, Azpeitiko Tabernari Elkarteak eta Xj Auzolaneanek


Santixabelak baloratzeko bilera, 19:00etan Potxoenean

Aspaldi ikusi gabeko jendetza mugiarazi dituen festak baloratzeko ordua heldu da. Jai Batzordeak ebaluazio bilera deitu du astelehen honetarako, uztailaren 20rako, arratsaldeko 19:00etan Potxoenean. Bilera irekia denez, herritar nahiz eragileak gonbidatuak daude hitzordura.

Hurrengo jaien agenda

Usurbilgo jaien ostean, Zubieta, Urdaiaga eta Atxegaldekoak datoz. Egunotan:

-Zubietako Herri Jaiak: uztailaren 24tik 31ra.

-Urdaiagako San Estebanak: abuztuaren 1etik 3ra.

-Atxegaldeko festak: abuztuaren 28tik 30era.


Zumaiako Dinastia Etxabe txapelketa irabazi du Aimar Ibarloza markina-xemeindarrak

Markina-Xemein Esku Pelota taldeko Aimar Ibarloza pilotariak Zumaiako 45. Dinastia Etxabe eskuz binakako txapelketa irabazi zuen aurreko astean, gazte mailan. Markina-Xemeindarrak Jon Alberdi azpeitiarragaz batera jokatu zuen txapelketa Aitzuri pilotalekuan.

Finaleko partida “oso gogorra eta lehiatua” izan zela nabarmendu dute Markina-Xemeingo Esku Pelota taldeko arduradunek. “Aurkariak oso gogor hasi ziren, eta Aimar eta Jon 9-1 galtzen hasi baziren ere, gutxikanaka partiduan sartzea lortu zuten, garaipena lortuaz”. Azkenean, Riol eta Aizpurua erraz menderatu ahal izan zituzten, 22-12 irabazita.

Ibarloza eta Alberdi (erdian) txapelketa antolatzaileekin batera. Argazkia: Peio Romatet / Baleike.eus

Dinastia Etxabe txapelketa maila handiko txapelketa da, eta markina-xemeingo atzelariak aurten estreinako parte hartzeko aukera izan du Euskal Herriko pilotaririk onenen artean. “Kadete mailako pilotaria baldin bada ere, ondo moldatu da gazte mailan”, adierazi du Pello Urionabarrenetxea Markina-Xemein Esku Pelota taldeko entrenatzaileak.

Ibarlozagaz batera, Mikel Urizar markina-xemeindarrak ere parte hartu du txapelketan hirugarrenez. Aurten, 23 urtez azpikoetan jokatu du.


Plazak badaude, Calpe-ra joateko

Goiz Eguzkik bidaia antolatu du Calpera (Alicante), irailaren 23tik 29ra. Oraindik badaude plazak bidaia horretarako, eta izenematea abuztua baino lehen egin behar da, Goiz Eguzkin bertan, edo telefono honetara deituta: 669 269 420.